Kalaallit aalisakkanit tunisassiaanik naleqarnerulersitsineq pillugu misissueqqissaarneq - immikkoortoq 2

Niels Vestergaardimit

# Siulequt

Nalunaarusiaq manna Aningaasaqarnermut Naalakkersuisoqarfimmit upernaaq 2019-imi suliakkiutigineqarpoq, 2019-imut aningaasanut inatsit pillugu isumaqatigiissuteqarnermut atatillugu politikkikkut isumaqatigiissutip malitsigisaanik. 2019-imut aningaasanut inatsit pillugu isumaqatigiissummi ima allaqqavoq:

“Tamatuma saniatigut Naalakkersuisut aalisarnermik inuussutissarsiutit naleqalersinnerannut kimulluunniit attuumassuteqanngitsumut misissuititsiniarput, tassanilu ilaatigut paasissutissanut tunngavissanik Kalaallit Nunaata aalisakkanik qalerualinnillu tunisassianik avammut nioqquteqarnermi naliviinik pissarsinissaa siunertarineqarpoq, tamakkulu tunngaviusumik piumasaqaatit allanngortinnissaannut qanoq pisariaqartitsisoqarneranut atugassanik, tamannalu aqqutigalugu pisuussutinik aalisakkaneersunik atuinikkut inuiaqatigiit annerusumik isertitaqarnissaannut siuarsaaqataasussanik. Tamakkununnga nalunaarusiortoqarniarpat avataaniit kimulluunniit attuumassuteqanngitsumik ikiorteqarnissaq pisariaqassaaq, nalunaarusiarlu 2019-imi kvartalit pingajuanni pigineqalerluni.” Tunisassiat raajaassasut, qaleraliussasut nipisallu suaajussasut aalajangiunneqarpoq.

Naleqarnerulersitsineq pillugu misissueqqissaarneq arlaannaannulluunniit attuumassuteqanngitsoq marlunngorlugu avinneqarpoq. Immikkoortumi siullermi Kalaallit Nunaanni naleqarnerulersitsinermi kisitsisit atorlugit uuttuisoqarpoq, tassa imaappoq pisarineqarnerinit suliarinneqqaarneq inaarutaasumillu atuisussamut assartornerini naleqarnerulersitsinerit aqqusaarlugit tunisassiassat ingerlaarnerinik qulaajaaneq isiginiarneqarluni. Nassuiaat naleqarnerulersitassatut suussuseriikkat pillugit amerlassusaat pillugit allattorsimaffimmik imaqassaartaaq. Qulaajaanermi aamma pineqarput kalaallinit pigineqartut ingerlatseqatigiiffiit nunani allani ingerlataasa annertussusaat. Immikkoortumi siullermi aalisarneq pillugu politikki suliaqartut piumassusaannut qanoq sunniuteqarnersoq taamaattumillu naleqarnerulersitsineq misissoqqissaarneqassapput. Misissueqqissaarnerup immikkoortuata aappaani amerlassutsitigut misissuisoqassaaq, naleqarnerulersitsinermi naleqalersitat tamarmiusut ataasiakkaallu agguarneri naatsorsorneqassallutik. Naleqarnerulersitsinerit misissoriikkat tassaapput misissueqqissaarnerup immikkoortuat siullermi paasisat. Nalunaarusiat taakku marluk ataqatigiitsillugit atuarnissaat siunnersuutigineqarpoq, pissutigalugu nalunaarusiami siullermi piumasaqaatit anguniakkallu allassimammata taamaattumillu nalunaarusiap aappaanut paasinarnerulersitsilluni. Nalunaarusiaq siulleq (Vestergaard, 2020), januar 2020-mi Naalakkersuisunut tunniunneqarpoq saqqummiunneqarlunilu.

Matumani nalunaarusiaq, immikkoortup aappaanut tunngasoq, kisitsisit atorlugit uuttuinermik allaaserinnittoq Aningaasaqarnermut Naalakkersuisoqarfimmi, Kalaallit Nunaanni Aalisarsinnaanermik Akuersissutinik Nakkutilliisoqarfimmi (KANUAANA), Naatsorsueqqissaartarfimmi aamma kalaallit nunaanni aalisarnermik ingerlataqartuni suliffeqarfinni paasissutissat periarfissiissutaasut tunngavigalugit suliarineqarpoq. Aammattaaq suliaqartunik assigiinngitsunik inunnillu isumalluutinik arlalinnik ataatsimeeqatiginninnerit apersuinerit, maileqatigiinnerillu arlallit naammassineqarput. Peqataasut ikiuinerannut qujarusuppunga. Nalunaarusialli imarisaa kisima akisussaaffigaara. Nalunaarusiaq kinguaattoorpoq, tassungalu pissutaanerpaavoq COVID-19-imut atatillugu ulappunnerup kingunerisaanik suliffeqarfinnit paasissutissanik tunniussisussat kinguaattoornerat.

Niels Vestergaard, Horsens, april 2022

Imarisai

[Siulequt 2](#_Toc103159910)

[1. Aallaqqaasiut 5](#_Toc103159911)

[2. Misissueqqissaariaaseq 7](#_Toc103159912)

[3. Paasissutissanut tunngaviit 8](#_Toc103159913)

[4. Naatsorsuinermi periuseq 14](#_Toc103159914)

[5. Raajat qalipaajarneqanngitsut 17](#_Toc103159915)

[5.1. Raajat qalipaajarneqanngitsut - Skandinaviamut Kinamullu suliffissuarnut 17](#_Toc103159916)

[5.2. Raajat qalipaajarneqanngitsut - Skandinaviamut pisiniarfinnut tunisineq 18](#_Toc103159917)

[6. Raajat uutat qalipaajakkallu, raajat seernartulikkat ilanngullugit 20](#_Toc103159918)

[6.1. Raajat seernartulikkat 21](#_Toc103159919)

[6.2. Raajat qalipaajakkat uutat - suliffeqarfissuarnut 22](#_Toc103159920)

[6.3. Raajat uutat qalipaajakkallu - pisiniarfinnut. 24](#_Toc103159921)

[7. Qalerallit 25](#_Toc103159922)

[7.1. Kilisaat – aalisakkanik ilivitsunik / niaquikkanik tunisassiorneq - suliffissuarnut 26](#_Toc103159923)

[7.2. Qaleralik – sinerissap qanittuani aalisariutit tulaataat – aalisagaq ilivitsoq / J-cut - suliffissuarnut 27](#_Toc103159924)

[7.3. Qaleralik - kilisaammit aalisakkerivinnut tulaassineq – nerpik - suliffissuarnut 29](#_Toc103159925)

[8. Saarulliit 30](#_Toc103159926)

[8.1. Kilisaatit – H&G (niaqoqanngitsut, erlaviikkat) 31](#_Toc103159927)

[8.2. Sinerissap qanittuani – H&G – pisiniarfinnut / suliffissuarnut 32](#_Toc103159928)

[8.3. Sinerissap qanittuani – Aalisakkat tarajortikkat – Europamut pisiniarfinnut / suliffissuarnut 34](#_Toc103159929)

[8.4. Sinerissap qanittuani – aalisagaq ilivitsoq – nunami allami nerpinnik tunisassiorneq. 35](#_Toc103159930)

[9. Naggasiineq 36](#_Toc103159931)

[10. Najoqqutat 41](#_Toc103159932)

# Aallaqqaasiut

Maani nalunaarusiami naleqarnerulersitsinerup ilaani assigiinngitsuni uumasoqatigiiaanut raajanut, qaleralinnut saarullinnullu naleqarnerulersitsiniarneq tamarmiusoq nalinganillu annertusaaneq naatsorsorneqassapput. Kalaallit Nunaanni avataanilu suliaqartut; tassa kilisaataatillit aalisakkeriviutillit, kilisaatini sulisut, aalisakkerivinni sulisut nunattalu karsiata akornanni nalinik allisaanerup agguagaanera qulaajarneqassaaq. Misissueqqissaarneq paasissutissanik umiut ataasiinnarmeersunit, 2018, paasissutissanik tunngaveqarmat, naleqarnerulersitsinerit ullumikkut allaanerujussuupput, pingaartumik taamanikkornit ullumikkumut pingasunik annertuunik pisoqarnikuummat, COVID-19, Brexit maannalu Ukrainemi sorsunneq, taakkulu tamarmik Kalaallit Nunaanni aalisarnermut sunniuteqarlutik.

Naleqarnerulersitsinerit misissoqqissaariikkat pisaqarnermit aallartipput, aalisakkat pisarineqarfianit aallartikkuni Kalaallit ingerlatseqatigiiffianit ingerlatseqatigiiffimmut kalaallit piginngisaannut tunineqaraangat naammassisarluni. Kalaallit ingerlatseqatigiiffiutaat maani ima nassuiarneqarpoq, kalaallit ingerlatseqatigiiffiutaat Kalaallit Nunaanni innuttaasunit tamakkiisumik ilaannakortumilluunniit pigineqartoq; ingerlatseqatigiiffinnili kalaallinit pigineqanngitsuni piginnittut Kalaallit Nunaanni innuttaasortaqaratik[[1]](#footnote-1). Taamatut agguaanermit ikittunik allaanerusoqarsinnaavoq/atuutinngitsoqarsinnaavoq. Tassunga siunertaq tassaavoq, tunisassiap naleqarnerulersitsinermi naleqarnerulersitsiniarnerup kalaallit ingerlatseqatigiiffiutaannut sunniutigisinnaasaannullu attuumassuteqarunnaarnissaata tungaanut malinnaavigineqarnissaa. Tunisassiaq naleqarnerulersitsinermi Kalaallit Nunaata avataani tunineqaraangat pisisut maani nalunaarusiami pisisartutut taagorneqarput. Tunisassiaq naleqarnerulersitsinermi Kalaallit Nunaannut attuumassuteqarunnaareeraluarluni naggataatigut atuisussamut apuutinnginnermini suliarineqaqqissinnaavoq. Taamaattumik tunisinermi aki, tunisassiaq Kalaallit Nunaanni naleqarnerulersitsinermi tunineqaqqikkaangat, amerlanertigut naggataatigut atuisussap pisinerani akimit appasinnerusarpoq. Taamaattumik Kalaallit Nunaannut attuumassuteqanngitsumik nalinganik annertusaaqqittoqarsinnaanera misissueqqissaarnermi ilanngunneqanngilaq.

Taamaattumik Kalaallit Nunaanni Kalaallit Nunaatalu avataani naleqarnerulersitsineq tamarmiusoq atuisumullu naggataatigut apuunnissaa nalunaarusiami naleqarnerulersitsinertut naatsorsuinermit amerlanerpaatigut annerusassaaq. Naleqarnerulersitsinermi tamaat misissoqqissaarneqarsinnaanngilaq, pissutigalugu Kalaallit Nunaata avataani naleqarnerulersitsinermi paasissutissat pissarsiarinissaat ajornakusoortorujussuussammata. Kalaallit Nunaata avataani naleqarnerulersitsiniarnermi paasissutissat pissarsiarineqarnissaat ilimananngilaq, pissutigalugu suliffeqarfiit pineqartut taakkuninnga tunniussinissamut soqutigisaqarnavianngimmata pisussaaffeqaratillu. Taamaattoqassappat naleqarnerulersitsineq pillugu paasissutissanik tunniussinissamut ingerlatseqatigiiffiit namminneq piumassutsiminnik isumaqatigiissusioqatigineqarsinnaapput, tassa imaappoq unammeqatigiinnikkut iluaqutitik nassiuttassagaat. Takussutissiaq 1-imi naleqarnerulersitsinerit nassuiaataat killilersorneqarnerilu tamakkerlugit takuneqarsinnaapput.

Misissueqqissaarnermi naleqarnerulersitsinerup ingerlarngani tunisassiap piginnittuata taarsertarnera aamma/imaluunniit suliarineqaqqittarnera ilanngullugit eqqarsaatigineqarput. Arlaalluunniit pippat tunisassiaq naleqarnerulersarpoq, tassa tunisassiap akia qaffaassaaq naleqarnerulersitsinermi ingerlaqqikkaangat. Soorunami tunisassiap allannguuteqarani piginnittua allanngorsinnaavoq, kisianni piginnittup allanngorneratigut aningaasartuuteqassammat tuneqqinnissaanut aki pisiarineranut annerussaaq. Piginnittup ataatsip tunisassiaq suliareqqissinnaavaa taamaattumillu naleqarnerulersillugu. Pisarineqarneranit pisisartumut tunineqarnissaanut naleqarnerulersitsiniarneq amerlanertigut arlalinnik aqqusaagaqassaaq arlalinnillu piginnittunik aqqusaagaqassalluni.

Takussutissiaq 1. Naleqarnerulersitsineq. Taaguutinut nassuiaatit.

 -------------------------------Naleqarnerulersitsinerit katillugit-----------------------------

 Kalaallit Nunaata ilagisaanik Kalaallit Nunaata ilaginngisaanik

 Aalisartoq - Tunisassiortoq - Tunisineq Pisisartoq Naggataatigut atuisoq

 Kalaallit Nunaanni Kalaallit Nunaata avataani

 --------------------Naleqarnerulersitsineq misissoqqissaagaq-------------

Takussutissiaq 1-imi naleqarnerulersitsinermut atatillugu misissueqqissaariaaseq eqikkarneqarpoq. Naleqarnerulersitsineq tamarmiusoq aalisartumit inuussutissamillu aallarteriarluni naggataatigut atuisussamut tunisassiamullu ineriikkamut naammassisarpoq. Naleqarnerulersitsineq tamarmiusoq Kalaallit Nunaat ilaattut Kalaallillu Nunaata ilaginngisaatut agguarneqarsinnaavoq. Kalaallit Nunaata ilaginngisaa pillugu periuseqarluni ilisimasanik paasissutissanillu pissarsiffissaqanngilaq, taamaattumillu tassunga tunngasut misissueqqissaarnermi sammineqassanngillat, soorlu aamma tamanna siuliani allanneqareersoq. Kalaallit Nunaata ilaattut naleqarnerulersitsinermik misissueqqissaarneq Kalaallit Nunaanniittumut Kalaallillu Nunaata avataaniittumut avinneqarsinnaavoq, tassa tunisassiaq naleqarnerulersinniarlugu suliat Kalaallit Nunaata susassaqarfiata avataaniittut, Kalaallit Nunaata avataaniittutut isigineqassallutik.

# Misissueqqissaariaaseq

Naleqarnerulersitsinermik misissueqqissaarnermi naleqarnerulersitsineq pisisartunullu aki assigiipput. Tunisinermi aki aningaasartuuteqarfinnut tunisassiornermilu sunniutaaqataasunut assigiinngitsunut agguarneqassaaq. Taamaattumik naleqarnerulersitsinermik misissueqqissaarnermi naleqarnerulersitsineq tamarmiusoq tunisinermi akigitinneqartoq suliaqartut akornanni naleqarnerulersitsinermi agguarnera takutinneqassaaq. Isertitaqalersitsineq toqqaannartoq [[2]](#footnote-2) (nalinganik annertusaaneq) tassaavoq akissarsianut aningaasartuut, nikingassut, pilersitaq suliffeqarfiup nalikilliliinnginnermini, ernianut aningaasartuutinik allanillu aalisarnermi aningaasartuutinut akiliinnginnermini sinneqartoorutai. Isertitaqalersitsineq atugassanut, nukissiutinut, sillimmasiinermut allanullu aningaasartuutit ilanngunnagit tunisinermi akitut nassuiarneqarpoq, suliffeqarfiulli sinneqartoorutai tunisinermi isertitatut nikerartunilli aningaasartuutaasartunillu ilanngakkatut nassuiarneqarlutik. Isertitaqalersitsineq inaarutaasumik isertitaqarnissamut pilersitsinerunngilaq, tassami suliassaqarfinni naleqarnerulersitsinermut ilanngussaqartuni isertitaqarnissamut pilersitsisoqartarmattaaq (toqqaannanngitsumik). Assersuutigalugu tunisinermi iluanaarutit, tunisinermi akip procentiisa ilaannit akilerneqartoq, sulisunut akissarsiaqartitsinissamik taamaattumillu toqqaannanngitsumik isertitaqarnissamik imaqarput. Tamanna aamma atuuppoq aalisarnermi atortunik pisinermi. Taanna isertitaqalersitsineq toqqaannartuunngitsoq misissueqqissaarnermi ilanngunneqassanngilaq, tamannalu naleqarnerulersitsinermik misissueqqissaarnermi periuseq nalinginnaasuuvoq. Isertitaqalersitsineq toqqaannartuunngitsoq misissorneqassappat paasissutissat amerlasuut pisariaqarput, taakku pissarsiassaanatik. Taamaammat Isertitaqalersitsineq tamarmiusoq, toqqaannartumik toqqaannanngitsumillu, nalunaarusiami isertitaqalersitsinertut toqqaannartutut naatsorsukkamit annerussaaq.

Soorlu eqqaaneqareersoq, aalisakkap isumalluutip (inuussutissap) pisarineqarneranit tunisassiap suliareriikkap Kalaallit Nunaata aqussinnaanngisaanut pinissaata tungaanut, tassa pisisartumut tunisinissap tungaanut naleqarnerulersitsinerit misissoqqissaarneqassapput, takussutissiaq 1 takuuk. Tullinnguuttuni naleqarnerulersitsinermik tamarmiusumik taagorneqassaaq. Naleqarnerulersitsineq naleqalersitsinerup killiffiini tamani ilanngunneqartunut agguarneqassaaq, naleqarnerulersitsinermilu killiffiit tamarmik naleqalersitsineri isertitaqalersitsinerilu kisinneqassapput. Tassa imaappoq, aningaasaqarnikkut akiligassat / ilanngussat naatsorsuinermi ilaasut makku:

* Tunisassiaq tunineqaqqikkaangat tunisinermi aki.
* Naleqarnerulersitsinerup killiffiata siulianit tunisassiap pisiarinerani aki.
* Aningaasartuutinngortut (akissarsianut aningaasartuutit aalisarnermullu akitsuutit ilanngunnagit
* Aalisarnermut akitsuutit
* Akissarsianut aningaasartuutit
* Nikingassut (sinneqartoorutit) naatsorsorneqassapput

Naleqarnerulersitsinerit isertitaqalersitsinerillu naleqarnerulersitsinermi killiffinni ataasiakkaani naatsorsorneqarnerat kattussuunneqassapput, “Kalaallit Nunaanni”-mut aamma 'Kalaallit Nunaata avataani"-mut nalunaarsorneqarsinnaaniassammata. Naleqarnerulersitsinerit Kalaallit Nunaata BNP-anut tapiissutaata naatsorsorneqarnerannut atatillugu, naleqalernerulersitsineq tunisassianik sullissinernillu naleqarnerulersitsinerup assigaa, isertitaqalersitsinerli aatsitassanik allanillu nioqqutissanik tunisassiornermi atorneqartunik ilanngarneqassalluni.

Eqikkaaneq: Manna naatsorsuineq tamakkerlugu naleqarnerulersitsinerup killiffiini tamani naleqarnerulersitsinermik isertitaqalersitsinermillu paasissutissiissaaq, kiisalu naleqarnerulersitsinermi killiffinni ataasiakkaani naleqarnerulersitsineq isertitaqalersitsinerlu qanoq agguarneqarsimanersut. Pineqartoq pingaarutilik tassaavoq, naleqarnerulersitsineq isertitaqarnerulersitsinerlu naleqarnerulersitsinermi Kalaallit Nunaanniittumi Kalaallit Nunaatalu avataaniittumi killiffiit akornanni qanoq agguarneqarsimanersut.

# Paasissutissanut tunngaviit

Naleqarnerulersitsinerup immikkoortuini Kalaallit Nunaata avataaniittuni paasissutissat tunngavigineqartut, suliffeqarfinnit peqataatinneqartunit tigusanit paasissutissanit aallaaveqarput. Naleqarnerulersitsinerup ilaani Kalaallit Nunaanniittuni paasissutissat assigiinngitsut suliffeqarfinnit Namminersorlutillu Oqartussanit pissarsiarineqarsinnaapput, ilaatigut naatsorsuutit pillugit paasissutissat, tassa kilisaatit, aalisariutit aalisakkeriviillu ataasiakkaat KANUAANA-mut tunniuttussaasaat aamma aalisakkanut akitsuutinut naatsorsuigallarnernut atatillugu tunisat nalingi annertussutsillu Akileraarnermut Aqutsisoqarfimmut nalunaarutigisat. Taamaakkaluartoq aningaasaqarneq pillugu paasissutissat assiginngitsut ukiumoortuupput angallatinut aalisakkerivinnullu katersorneqarsimallutik, tassa imaappoq, aningaasartuutit ataasiakkaat tunisassianut ataasiakkaanut naleqarnerulersitsinerlu naatsorsuutini ilaasunut agguarneqassasut.

Paasissutissat ukiumut paasissutissanut immikkoortiterneqarsimanerisa saniisigut tunisassiat aningaasartuutinut atassuserniarneranut ajornartorsiutit marluupput. Ajornartorsiut siulleq tassaavoq tunisassiornermi aningaasaqarneq tunisassiornermik kattussamik taaneqartartoq, tassa inuussutissanik tunisassiat aalajangersimaqqissaangajattumik atugassaqarnikkut tunisassiorneq. Assersuutigalugu qaleralinnik niaquikkanik niaqqunillu tunisassiornermi, imaluunniit kalinnermi ataatsimi aalisagaqatigiinnik assigiinngitsunik pisaqarnikkut. Ajornartorsiutit aappaat tassaavoq aningaasartuutit ataatsimoorussat, tassa aningaasartuutit tunisassianut ataasiakkaanut agguarneqarsinnaanngitsut, assersuutigalugu aalisariummik aserfallatsaaliineq. Tamanna aningaasartuutinut aalajangersimasunut pingaartumik atuuppoq.

Tunisassianut assigiinngitsunut atatillugu kilisaatinit aalisakkerivinnillu naatsorsuutini ukiumoortumik aningaasartuutit agguarneqarneri aningaasartuutinut ataasiakkaanut atatillugu agguaariaatsinik pingaarnernik eqqoriaanernik arlalinnik ikiorteqarluni periuseqarnissaq massuma kingunerissavaa. Assersuutigalugu, tunisassianut ataasiakkaanut pisaasa nalingi aallaavigalugit kilisaatit inuttalersorneqartarnissaat naatsorsuutigineqarpoq, aserfallatsaaliinermulli aalisarnermullu atortorissaarutinut aningaasartuutit pisat annertussusaannut agguarneqartarnissaannut naatsorsuutigineqarlutik. Aalisakkerivinni tunisassiornermut atatillugu agguaariaatsit eqqoriarlugit inissitsiterneqarputtaaq. Tassa imaappoq Kalaallit Nunaanni naleqalersitsinermut naatsorsuutit nikerarsinnaasut, eqqoriaanertaqarmata.

Kalaallit Nunaata avataani naleqarnerulersitsinerup ilaa pillugu paasissutissat paasissutissaasivinni pissarsivinniluunniit nalinginnaasumik pissarsiassaaneq ajorput, suliffeqarfiillu amerlanertigut misissueqqissaarnermut tulluarsakkanik paasissutissiisarput. Taakkut paasissutissiinerit tulluarsakkat tunisassianik tunisanut aalajangersagaapput nalinginnaasumillu tunisat
aningaasartuutillu ataatsit agguaqatigiissinnerinik aningaasartuutillu agguarnerannut eqqoriaanernik tunngaveqarlutik.

Nunani allanni suliat pillugit suliffeqarfinnit paasissutissanik katersinissaq ataatsimut isigalugu piffissartornartorujussuuvoq. Covid pissutsigalugu suliffeqarfinnit paasissutissanik piniarnerit kinguaattoornerisa saniatigut suliffeqarfiit tunisinermut tunisassiornermut tunngasunik tunniusserusuppiarneq ajorput. Misissueqqissaarneq naammassiniarlugu paasissutissat allallu assigisai isertuullugit suliarineqarnissaat taamaallaallu naatsorsuinerni atorneqassasut angusanillu saqqummiussinermut atorneqassanngitsut isumaqatigiissutigineqarpoq. Matumanilu ilanngunneqassaaq naleqarnerulersitsinerni arlalinni suliffeqarfiit ikittut pineqarmata. Isertuussinissamut atatillugu ajornartorsiutit taakku suliariniarlugit, inerneri pigisat ilaannaattut saqqummiunneqassapput, tassa naleqarnerulersitsinermi tamarmi aningaasartuutit assigiinngitsut tunisinermi akip ilaannut atatillugu saqqummiunneqarlutik, tassa procentitut. Assersuutigalugu aalisariummut aningaasartuutit kg-imut 15 kr.-uppata tunisinermilu 60 kr.-uppata, aalisariutip aningaasartuutai 25 procentinngorlugit saqqummiunneqassapput. Suliffeqarfik paasissutissanik tunniussisimasoq ataasiinnaatillugu malunnaarsaarnissaq eqqarsaatigalugu paasissutissat saqqummiunneqassanngillat. Tamanna suliffeqarfiit piumasaateqarlutik paasissutissanik tunniussisinnaasimasut peqatigalugit isumaqatigiissutigineqarpoq.

Ataatsimut isigalugit paasissutissatigut ajornartorsiutit pissutigalugit inuussutissaq Kalaallit Nunaanni pisarineqartumit aalisagaq tunisassiaq naleqarnerulersitsinerup ingerlarnga tamakkerlugu pisisartunut pinissaata tungaanut malinnaavigineqarsinnaanngilaq. Tamakku pissutsit pillugit isiginneriaatsit assigiinngitsut tiguneqarsinnaapput. Nunarsuaq tamakkerlugu naleqarnerulersitsinerup ingerlanerani nalinginnaasumik suliareqqiisoqartarpoq, tamannalu pissutigalugu aningaasartuutit tunisassiaaqqaartumut atassusernissaat ajornakusoorluni, taamaattumillu naleqarnerulersitsinermik misissueqqissaarnissamut atorsinnaasunik paasissutissaatigisariaqakkanik pissarsisoqarsinnaanani. Kisianni tunngavilersuutigineqarsinnaavoq suliffeqarfiup paasissutissanik taakkuninnga pissarsinissaq soqutigisarigaa, taamaaliornikkummi naleqarnerulersitsinerup sumiissusiani sinneqartooruteqartitsisarnerlutik ilisimajuassammassuk, taamaattumillu aningaasaqarnikkut allannguutit iliuuseqarfigisinnaassallugit. Siuliani allassimareerpoq paasissutissat suliffeqarfinnit tunniunneqartut misissueqqissaarnermut matumunnga nuunneqarput amerlanertigullu paasissutissat agguaqatigiissinneri pineqartarlutik. Matumani assersuutit tassaapput assartuinermut aningaasartuutit tunisinermi ingerlatseqatigiiffinnut tunisinermi iluanaarutit, akit nalinginnaasut atorlugit.

Taakku saniatigut paasissutissat kattussat naleqarnerulersitsinernut ataasiakkaanut atatillugit aalajangersimanngippallaartut tunniunneqartarsimapput. Matumunnga assersuutaasinnaavoq tunisinerup, pisiniarfinnut suliffissuarnullu tunisinerit akornanni immikkoortitsinnginneq. Suliffeqarfiittaaq ataasiakkaat paasissutissanik tunniussinngillat. Suliffeqarfiit tamatumunnga assigiinngitsunik pissutissaqarput. Siullermik aningaasartuutit naleqarnerulersitsinernut ataasiakkaanut atassuserneqarsinnaasuaanngillat. Tassa naleqarnerulersitsinerit pineqartut misissueqqissaarnermi siullermi suussuserneqartut misissueqqissaarnerup aappaani tamakkerlutik ilaanngillat. Aappaattut, tunisassiap piginnittua taarseraangat paasissutissat tunngavigineqartut akunnannerulersarput (ingerlatseqatigiit ukiorpassuarni suleqatigiinnikut akornanniikkaluarpalluunniit). Taamaattumik paasissutissap pitsaassusaa tamakkiisuunavianngilaq, ilaatigullu atorneqarsinnaajunnaarluni. Pingajuattut, suliffeqarfiit paasissutissanik ingerlatseqatigiiffinnut kalaallinit tamakkiisumik pigineqanngitsunut tunniussisussaatitaannginnertik tunngavilersuutigisimavaat.

Ataatsimut isigalugit paasissutissanut atatillugu pissutsit pissutigalugit, misissueqqissaarneq pitsaanerpaaffigisinnaasaanut sanilliullugu sukumiisooqqissaanngilaq tatiginaqqissaaranilu. Taamaakkaluartorli akerlianik, paasissutissat tunngavigineqartut misissueqqissaarnermi naleqarnerulersitsinerit katitigaanerilu pingaarnerit, naleqalersitsiffiunerusut isertitaqalerfiunerusullu, paasisaqarfiginissaanut naammassorineqarput. Paasissutissat pitsaanerusut tatiginarnerusullu naleqarnerulersitsinermi naatsorsuinermut soorunami eqquunnerutitsissapput[[3]](#footnote-3). Misissueqqissaarnermi naleqarnerulersitsinernut nalunaarsuiffik 1-imi takuneqarsinnaapput. Malunnaarsaarnissaq pissutigalugu nipisaat suaannik naleqarnerulersitsinerit misissoqqissaarneqarsinnaasimanngillat.

Nalunaarsuiffik 1. Immikkoortoq 1-imi naleqarnerulersitsinerit pingaarnerpaanut paasissutissanullu pissarsianut takussutissiaq tamakkiisoq.

| Tunisassiaq | Naleqarnerulersitsineq | 1)-imit paasissutissat | Oqaaseqaatit |
| --- | --- | --- | --- |
| Raajat qalipaajar-neqan-ngitsut | Skandinaviamut pisiniarfinnut tunisineq | RG, PS, ISF |  |
| Skandinaviamut suliffissuarnut tunisassiorneq | RG, PS, ISF | Paasissutissat ilaat ataatsimoortillugit tunniunneqarput |
| Kinamut suliffissuarnut tunisassiorneq | RG, PS, ISF |
| Ruslandimut pisiniarfinnut tunisineq |  | Tiguneqanngilaq |
| Raajat uutat qalipaa-jakkallu | Raajat seernartulikkat Danmarkimut / Skandinaviamut | RG, PS  |  |
| Raajat uutat qalipaajakkallu - Tuluit Nunaannut pisiniarfinnut tunisineq | RG, PS  | Malunnaarsaarneq pissutigalugu paasissutissat katunneqarput |
| Raajat uutat qalipaajakkallu - Tysklandimut pisiniarfinnut tunisineq | RG, PS  |
| Raajat uutat qalipaajakkallu – Skandinaviamut pisiniarfinnut tunisineq | RG, PS  |
| Uutat qalipaajakkallu– Skandinaviamut suliffissuarnut | RG, PS  | Malunnaarsaarneq pissutigalugu paasissutissat katunneqarput |
| Raajat uutat qalipaajakkallu - Tuluit Nunaannut suliffissuarnut | RG, PS  |
| Qalerallit | Kilisaat – aalisakkanik ilivitsunik / niaquikkanik tunisassiorneq - - suliffissuarnut  | RG, PS  |  |
| Kilisaat – aalisariummi niaqqunik tunisassiorneq – Kinamut suliffissuarnut | RG | Malunnaarsaarneq pissutigalugu naleqarnerulersitsineq ilanngunneqanngilaq |
| Kilisaat – nunami tunitsivimmut tulaassineq – Europamut nerpinnik tunisassiorneq. | PS | PS kisiat paasissutissanik tigusaqarfiummat naleqarnerulersitsineq toqqaannanngitsumik misissoqqissaarneqarpoq, paasissutissat paasiuminaatsunngorlugit |
| Sinerissap qanittuani – nunami tunitsivimmut tulaassineq – pisiniarfinnut – “Japanimi” Japanip H&G-nik, Nerpinnik avaleqqanillu niuerfiinut tunisassiarineqartut | RG | Malunnaarsaarneq pissutigalugu naleqarnerulersitsineq ilanngunneqanngilaq |
| Sinerissap qanittuani – nunami tunitsivimmut tulaassineq – aalisakkanik ilivitsunik / J-cut-inik Kinamut tunisassiorneq | RG, PS  | Malunnaarsaarnissaq aamma qaleralinnut tunisassianut atatillugu aalisakkerivinnut aalisariutinullu aningaasaqarnikkut paasissutissat suussuserneqarsinnaannginneri pissutigalugit naleqarnerulersitsinertut suliarineqarpoq. |
| Sinerissap qanittuani – Nunami tunitsivimmut tulaassineq (Halibut Greenland & Avannaa Seafood) – pisiniarfinnut suliffissuarnullu | NAS, ISF |
| Saarulliit | Kilisaat – Aalisariummi H&G-nik tunisassiorneq | RG, PS  |  |
| Sinerissap qanittuani – Nunamut tulaassineq – H&G-nik tunisassiorneq | RG, PS  |  |
| Sinerissap qanittuani – Nunamut tulaassineq – nunami allami nerpinnik tunisassiorneq | RG, PS  |  |
| Sinerissap qanittuani - Aalisakkat tarajortikkat | RG, APF |  |
| Sinerissap qanittuani – Nerpik  | RG | Malunnaarsaarneq pissutigalugu naleqarnerulersitsineq ilanngunneqanngilaq |
| Kilisaat - Nerpik | RG | Malunnaarsaarneq pissutigalugu naleqarnerulersitsineq ilanngunneqanngilaq |

1. RG tassaavoq Royal Greenland, PS tassaavoq Polar Seafood, ISF tassaavoq Iceberg Seafood, NAS tassaavoq North Atlantic Seafood kiisalu APF tassaalluni Arctic Prime Fisheries.

“Suliffissuarnut” kiisalu “pisiniarfinnut” tunisineq ima immikkoortinneqassapput. Tunisassiaq (uani Raajat qalipaajarneqanngitsut avataani uutat), taaguummi “suliffissuarnut” taagorneqartoq, suliarineqaqqigani (ass. poortoqqillugu) nunamut allamut tunineqartarpoq suliareqqiinerlu (ass. sushitut tunisassiorneq) nunami allami pisisartumut, taannalu nunamut eqqussuisuusinnaavoq, grossistiusinnaavoq assigisaaluunniit. Raajat avataani uutat taaguummi “pisiniarfinnut” ilaasut suliareqqitaapput (ass. minnerusunngorlugit poortoqqitat ) aamma/imaluunniit Kalaallit Nunaata avataani kalaallit pigisaani pisisartumut tunineqannginnerini suliareqqitat.

Naleqarnerulersitsinerup ilaanut Kalaallit Nunaata pigisaata avataaniittumut allassimareerpoq paasissutissarsinissaq ajornakusoorpoq - ajornavissunngikkuni. Nunani allani suliffeqarfiit paasissutissanik tunniussisussaatinneqarsinnaanngimmata, nunani allani suliffeqarfiit paasissutissanik tunniusserusussinnaanissaat naatsorsuutigineqartariaqarpoq. Tamannalu qularnarluinnarpoq. Paasissutissat amigaatigineqartut pissutigalugit Kalaallit Nunaata avataani naleqarnerulersitsinermi naleqalersitsiffiusumi Kalaallit Nunaanni avataanilu naleqarnerulersitsinerup agguarnera piviusoq naatsorsorneqarsinnaanngilaq.

# Naatsorsuinermi periuseq

Allassimareerpoq tunisassiaq iliuuseqartumut kalaallit naleqarnerulersitsinerattut isigineqarsinnaanngitsumut tunineqaraangat tunisinermi aki aallaavigineqartassasoq, tassa nalunaarusiami pisisartutut taagorneqartut. Pisisartut tassaanerusarput, nunamut eqqussuisut, tunisassiortut, grossistit pisinarfiilluunniit annerit. Taamatut killiliinerup kinguneranik tunisinermi ingerlatseqatigiiffiit kalaallit ingerlatseqatigiiffiinit tunisassiortunillu atorneqartut nalinginnaasumillu Danmarkimiittut misissueqqissaarnermi ilanngunneqarput, naak tunisinermi ingerlatseqatigiiffiit ilaat kalaallinit piginnittuinit aqunneqanngikkaluartut (taasa inunnit Kalaallit Nunaanniittunit 50 procentimik pigineqartut). Tunisinermut ingerlatseqatigiiffiit taakkorpiaat misissueqqissaarnermi ilanngunneqarsinnaapput naatsorsuigallarnermut iluseq aalajangersimasoq nalinginnaasumik atortarmassuk. Taamaattumik tunisinermi ingerlatseqatigiiffiit aningaasartuutaat sinneqartoorutaallu misissueqqissaarnermi ilanngunneqarsinnaagaangata ilanngunneqartarput.

Nalunaarsuiffik 2. Kalaallit Nunaanni kilisaatitigut aalisakkerivitsigullu aamma Kalaallit Nunaata avataani suliarinneqqaarnikkut tunisinikkullu naleqarnerulersitsinermi naleqarnerulersitsinerup isertitaqalersitsinerullu naatsorsornerannut tunngavik.

|  |  |  |
| --- | --- | --- |
| Naatsorsuutini aningaasartuutit | Suliaq / aningaasartuut  | Naleqarnerulersitsinermi killiffik |
| Tuninerani akia | Tunisassiamik pisisartumut tunisineq | Pisisartoq |
| * Kalaallit Nunaata avataani aningaasartuutit
* Nikingassut
 | Assartuineq, tunisinermi akiligassaq, il. il.Tunisinermi ingerlateqatigiimmi iluanaarutit | Tunisinermi ingerlateqatigiiffik |
| Tunisinermi ingerlateqatigiiffimmit pisinermi aki |  |
| * Kalaallit Nunaata avataani suliarinneqqaarnermut aningaasartuut
* Nikingassut
 | Ass. poortuissutissat, akissarsiat, nukikSuliarinneqqaarnermi iluanaarutit | Nunami allami tunisassiornermut ingerlatseqatigiiffik |
| Kalaallit Nunaannit avammut tunisinermi aki | Kalaallit Nunaanni tulattarfimmi aki |
| * Aalisakkerivimmi aningaasartuutit
 | Assersuutigalugu aningaasarsiassat nukillu | Kalaallit Nunaanni aalisakkerivik |
| * Nikingassut
 | Iluanaarutit aalisakkerivik |
| Tunisinermi akit | Tunisinermi aki kilisaat / aalisariut |
| * Kilisaammut / aalisariummut aningaasartuutit
 | Ass. uulia, atortut, akissarsiat, aalisarnermut akitsuutit | Kilisaat / Aalisariut |
| * Nikingassut
 | Sinneqartoorutit kilisaat / aalisariut |

Naleqarnerulersitsinerup killiffiini ataasiakkaani naleqarnerulersitsineq qanoq naatsorsorneqartarnersoq nalunaarsuiffik 2-mi takutinneqarpoq. Nalunaarsuiffimmi naleqarnerulersitsineq takutinneqartoq sisamanik killiffeqarpoq. Nalunaarsuiffimmi takutinneqarpoq tunisassiamut pisarineqarnerup kingorna Kalaallit Nunaanni aalisakkerivimmut tulaanneqartumut naleqarnerulersitsineq, tassanilu suliarinneqqaarneq pingaarneq pisarluni. Matuma kingorna suliarinneqqaarnerup aappaa nunani allani pisarpoq naggataatigullu tunisinermut ingerlatseqatigiiffiup tunisassiaq pisisartumut tunissavaa. Naleqarnerulersitsinermi killiffiit ikinneruppata amerlaneruppataluunniit, nalunaarsuiffik naleqqussartariaannaavoq. Naleqarnerulersitsinerit ilaat marluinnarnik killiffeqarput, kilisaatit aalisakkerivillit tunisinermilu ingerlatseqatigiiffik. Tamanna kilisaatinut aalisakkerivilinnut raajanik qalipalinnik, qaleralinnik saarullinnillu tunisassiortunut atuuppoq.

Tunisinermi aki, naleqarnerulersitsineq tamarmiusoq, naleqarnerulersitsinermi killiffinnut tamanut, naleqalersitsinerullu akornanni Kalaallit Nunaannut avataanullu agguarneqassaaq. Isertitaqalersitsineq tamarmiusoq taassumalu Kalaallit Nunaat avataanilu naleqarnerulersitsinermilu killiffinni agguarneqarnera naatsorsorneqassaaq saqqummiunneqarluni. Isertitaqalersitsineq makkuninnga taaneqareersunik imaqarpoq; killiffinni tamani akissarsiat aningaasarsiallu nikingassutillu aalisarnermullu akitsuutit. Nikingassutit naatsorsorneqartarput tunisinermi aki aningaasartuutinik aalajangersimasunik aalajangersimanngitsunillu tamanik ilanngarlugu, taakkulu suliffeqarfiup (kilisaatit aalisakkeriviillu) nalikilliliinnginnermini ernianullu akiliinnginnermini sinneqartoorutai amerlaqatigaat. Naleqarnerulersitsinermi iluanaarutinit akissarsiaqartitsineq nikingassutini takuneqarsinnaavoq.

Kalaallit Nunaanni kilisaatini, aalisariutini aalisakkerivinnilu sulisut tamarmik akissarsiaqarnissaat naatsorsuutigineqarpoq, Kalaallit Nunaanni isertitaqalersitsinerup Kalaallit Nunaanni suliffeqarfinni nikingassutsit ilagigaat naatsorsuutigineqarportaaq.

Immikkoortuni tullinnguuttuni naleqarnerulersitsinerni naleqarnerulersitsineq isertitaqalersitsinerlu takutinneqarput, nalunaarummi siullermi raajatut qalipalittut, uutatut qalipaajakkatullu, qaleralittut, saarullittullu suussuserneqartut nalunaarsuiffik 1-imilu suussuserneqartut.

# Raajat qalipaajarneqanngitsut

Misissuinerup immikkoortuani siullermi ,Vestergaard (2020) takuuk, naleqarnerulersitsinerit raajanut qalipalinnut avataani uutanut naleqarnerulersitsinerit makku pingaarnerpaasorineqarput:

* Skandinaviamut pisiniarfinnut tunisineq
* Skandinaviamut suliffissuarnut
* Kinamut suliffissuarnut
* Ruslandimut pisiniarfinnut tunisineq

Royal Greenlandimit, Polar Seafoodimit aamma Iceberg Seafoodimit misissueqqissaarnissamut paasissutissanik tunniussisoqarpoq. Naleqarnerulersitsineq “Ruslandimut pisiniarfinnut tunisineq” misissoqqissaarneqarsinnaanngilaq, tamanna pillugu paasissutissat pigineqanngimmata. Taassuma saniatigut naleqarnerulersitsinerit “Skandinaviamut suliffissuarnut” aamma “Kinamut suliffissuarnut” ataatsimoortillugit suliarineqarput, paasissutissat ilaat ataatsimoortillugit tunniunneqarmata.

## 5.1. Raajat qalipaajarneqanngitsut - Skandinaviamut Kinamullu suliffissuarnut

Takussutissiaq 2-mi takuneqarsinnaapput naleqarnerulersitsinerup 'Skandinaviamut Kinamullu suliffissuarnut'-p katitigaanera. Takussutissiami takuneqarsinnaavoq naleqarnerulersitsinerup (Tunisinermi akiata) 91,6 procentia Kalaallit Nunaanni pisartoq, naleqalersitsinerullu 8,4 procentia Kalaallit Nunaat avataani pisarpoq.

Takussutissiaq 2. Naleqarnerulersitsinerup agguarneqarnera. Raajat qalipaajarneqanngitsut avataani uutat Suliffissuarnut. 2018.



Kalaallit Nunaanni naleqarnerulersitsineq avataasiorluni raajarniarnermi maani naleqarnerulersitsinermi pisarpoq, kiisalu Takussutissiaq 1-imi ilanngussat assigiinngitsut akornanni agguarsimalluni. Assersuutigalugu aalisariutinut aningaasartuutit tunisinerup akiata 12,2 procenterivaat. Naleqarnerulersitsinerup tamarmiusup 57 procentiata missaa piginnittunut inuttanullu tuttarput, tulleriiaarneri malillugit 31,3 pct (nikingassut) aamma 25,6 pct. (akissarsiat), aalisarnermullu akitsuutit naleqarnerulersitsinerup tamarmiusup 15,6 procentiullutik. Tassa imaappoq, Kalaallit Nunaanni isertitaqalersitsineq tamarmiusoq tunisinerup akiata 72,5 procenterivaa.

Kalaallit Nunaata avataani naleqarnerulersitsineq (8,4 procentiusoq) makkuninnga imaqarpoq: tunisinermi iluanaarutit, Kalaallit Nunaaniit Danmarkimut assartuineq[[4]](#footnote-4) qerititsivimmillu attartorneq. Tunisinermi iluanaarutit tassaapput tunisinermi ingerlatseqatigiiffiup piginnittuisa iluanaarutaat, sulisut akissarsiassaat tunisinermilu suliassanut atatillugu aningaasartuutit assigiinngitsut. Tunisassiaq 'suliffissuarnut' pisisartumut tunineqaraangat, tunisassiat suliarineqaqqinnissaat ilimanartorujussuuvoq, taamaaliornermilu naggataatigut atuisussamut tunisinnginnermi naleqalersitsisoqartarluni. Taannartaa allassimareerpoq paasissutissat amigaatigineqarnerat pissutigalugu naatsorsorneqarsinnaanngitsoq.

## 5.2. Raajat qalipaajarneqanngitsut - Skandinaviamut pisiniarfinnut tunisineq

Takussutissiaq 3-mi raajat qalipaajarneqanngitsut nalinganik allisaanerup agguarnera takuneqarsinnaavoq, “Skandinaviami pisiniarfinnut tunisineq”. Kalaallit Nunaata avataani naleqalersitsinerup tamarmiusup ilaa 25,8 procentiuvoq. Kalaallit Nunaata avataani suliat tassaanerupput raajanik minnerusunut poortuineq tuniniaanerillu. Ataatsimoorlugit kinguneraat, aningaasartuutit naleqarnerulersitsinermi “Raajat qalipaajarneqanngitsut suliffissuarnut” annerujussuupput. Kalaallit Nunaanni naleqarnerulersitsinerup tamarmiusup ilaa 74,2 procentiuvoq taannalu avataasiorluni raajarniutinut suliat assinginut aningaasartuutinullu “Raajat qalipaajarneqanngitsut suliffissuarnut” ittuulluni.

Takussutissiaq 3. Nalinginik qaffatsitsinerup agguarnera. Raajat qalipaajarneqanngitsut avataani uutat Pisiniarfinnut. 2018.



Kalaallit Nunaata avataani naleqarnerulersitsineq naleqarnerulersitsinermut “Raajat qalipaajarneqanngitsut suliffissuarnut” sanilliullugu 17,4 procentinik anneruvoq. “Raajanik qalipalinnik pisiniarfinnut” tunisinermi kiilumut aki “Raajanik qalipalinnik suliffissuarnut” tunisinermi akimit 19 procentit missaannik annerummat “Raajat qalipallit pisiniarfinnut naleqarnerulersitsinerup annersaata tamangajaat Kalaallit Nunaat avataani sulianut sunniutinullu pisarsimassaaq. Naleqarnerulersitsinerup suliassanik pilersitsisumut tuttarnissaa assortugassaanngilaq. Taamaakkaluartoq taamaanneratigut tamannalu kisiat isigalugu raajat Kalaallit Nunaata avataani pisiniarfinnut poortorneqaqqittarnerisigut aningaasaqarnikkut iluanaarutit ikittuararsuupput.

Taamaakkaluartoq tunisassiat akulerullugit assigiinngiiaartut pineqarnissaat tunngavilersuutigineqarsinnaavoq, takuuk nalunaarusiaq siulleq (Vestergaard 2020). Taamaattumik raajanik qalipaajakkanik nunarsuarmi niuerfinnut tunisassiorneq naleqarnerulersitsinerlu pillugit nalilersuineq tamarmiusunngorlugu isigineqartariaqarpoq, tunisassianik akulerussinerni allannguineq tunisinermi akinik taamaattumillu naleqalersitsinermik allannguisinnaammat. Killormoortuanillu “Raajat qalipaajarneqanngitsut pisiniarfinnut” naleqalersitsineruneq poortueqqinnerup kingunerisaanik Kalaallit Nunaat avataani sunniutinut amerlanerusut tuttussaarpasipput. Tamanna Kalaallit Nunaanni isertitaqalersitsineq tunisinermi akia 58,7 procentiummat uppernarsarneqarportaaq, tamannalu naleqarnerulersitsinermi “Raajat qalipaajarneqanngitsut suliffissuarnut” procentitigut minnerungaatsiarpoq. Naleqarnerulersitsinermi “Raajat qalipaajarneqanngitsut pisiniarfinnut” tunisinermi aki annerusoq eqqarsaatigigaanni “Raajat qalipaajarneqanngitsut suliffissuarnut” tunisinermi akimit isertitaqalersitsinerup 69 procentiata missaanniippoq, taannalu “Raajat qalipaajarneqanngitsut suliffissuarnut” isertitaqalersitsinermit minneruvoq, taanna 72,5 procentiusimalluni.

Raajanut qalipaajarneqanngitsut avataani uutanut Kalaallit Nunaanni tunngaviatigut naleqarnerulersitsinerit isertitaqalersitsinerillu marluusinnaapput. Periarfissami siullermi suliarinneqqaarneq nuunneqarsinnaavoq, tassa raajat qalipaajarneqanngitsut poortoqqinneri Kalaallit Nunaannut nuullugit. Taamaattoqassappat tunisassiap poortoqqitap pitsaassusaa allannguuteqassanngilaq, tassa tunisinermi akip assinga anguneqarsinnaavoq. Periarfissap aappaa tassaavoq Raajat qalipaajarneqanngitsut “suliffissuarnut” “pisiniarfinnullu” avinneqarnissaat, raajat kilisaatinit tunineqaraangata akit assigiinngissitaarneri takuneqarsinnaaniassammata. Taamaattoqassappat Raajat qalipaajarneqanngitsut pitsaassusaat pisiniarfinnut tunineqartut raajanit qalipalinnit “suliffissuarnut” tunineqartunit pitsaanerusariaqarput, tamannalu uppernarsineqarsinnaassalluni[[5]](#footnote-5).

# Raajat uutat qalipaajakkallu, raajat seernartulikkat ilanngullugit

Misissuinerup immikkoortuani siullermi Vestergaard (2020) takuuk, naleqarnerulersitsinerit raajanut qalipalinnut imaani uutanut qalipaajakkanullu naleqarnerulersitsinerit makku pingaarnerpaasorineqarput, matumani raajat seernartulikkat ilanngullugit:

* Raajat seernartulikkat Danmarkimut / Skandinaviamut
* Raajat qalipaajakkat uutat – Tuluit Nunaannut pisiniarfinnut
* Raajat qalipaajakkat uutat – Tuluit Nunaannut suliffissuarnut
* Raajat qalipaajakkat uutat – Skandinaviamut pisiniarfinnut
* Raajat qalipaajakkat uutat – Skandinaviamut suliffissuarnut
* Raajat qalipaajakkat uutat – Tysklandimut pisiniarfinnut

Royal Greenland Polar Seafood misissueqqissaarnissamut paasissutissanik tunniussipput. Taamaakkaluartoq malunnaarsaarnissaq pissutigalugu naleqarnerulersitsinernut tamanut naatsorsukkat takutinneqarsinnaanngillat. Taamaattumik taakku ilaat arlallit ataatsimoortillugit naatsorsuisoqarpoq. Taamaattumik naleqarnerulersitsinernut pingasunut naatsorsuusiortoqarsinnaavoq takutitsisoqarsinnaallunilu, raajanut seernartulikkanut, uutanut qalipaajakkanullu suliffissuarnukartunut kiisalu raajanut uutanut pisiniarfinnukartunut.

## Raajat seernartulikkat

Raajat seernartulikkat Polar Seafoodimit Royal Greenlandimillu Kalaallit Nunaata avataani tunisassiarineqartarput, raajallu uutat qalipaajakkallu inuussutissatut atorneqarlutik. Tassa imaappoq naleqarnerulersitsinermi killiffiit katillugit sisamaapput, tassa Kalaallit Nunaanni kilisaatit aalisakkeriviillu kiisalu Kalaallit Nunaata avataani raajanik seernartulikkanik tunisassiorneq tuniniaanerlu. Tullinnguuttumi tuniniaaneq raajanillu seernartulikkanik tunisassiorneq ataatsimoortinneqarput, suliffeqarfimmi ataatsimi suliarineqarmata paasissutissallu tunngavissat tunniunneqartut taamatut atugassiaammata. Takussutissiaq 4-mi takuneqarsinnaavoq naleqarnerulersitsinerup tamarmiusup killiffiini (maanna) pingasuusuni agguarnera. Naleqarnerulersitsinerup tamarmiusup 35 procentia Kalaallit Nunaata avataani pisarpoq.

Tamanna raajanik tunisassianit allanit anneruvoq, ilaatigut aningaasartuutit annerunerat pissutaallutik ilaatigullu Kalaallit Nunaata avataani nikingassutsit annerummatattaaq[[6]](#footnote-6). Kalaallit Nunaanni naleqarnerulersitsinerup agguarnera imaappoq, kilisaatit naleqalersitsinermit 40 procentit angusarpaat aalisakkeriviillu 25 procentit. Kalaallit Nunaanni kilisaatinut aalisakkerivinnullu nikingassut tamarmiusoq (sinneqartoorut) 19 procentimiippoq, tassanngalu kilisaatit (13 pct) nikingassutigititaa aalisakkerivinnit (6 pct) annerulluni.

Takussutissiaq 4. Naleqarnerulersitsinerup agguarnera Raajat seernartulikkat. 2018.



Kilisaatit (sinerissap qanittuani) raajanik uunneqanngitsunik seernartulernissaannut suliareqqinneqarsinnaallutik pitsaassuseqartunik tunisinermi aki qaffasinnerusoq angusinnaasarpaat. Taamaakkaluartoq raajanit uutanit qalipaajakkanillu tunisassianut allanit Kalaallit Nunaanni isertitaqalersitsineq tamarmiusoq annerunngilaq, aalisakkerivinni nikingassut appasimmat. Aalisakkerivinni raajanik uutanik qalipaajakkanillu seernartulerlugit suliareqqinneqarsinnaasunik tunisassiornermi aningaasaqarnikkut iluanaarutissat annertunngitsut paasinarsivoq. Tamanna aalisakkeriviit suliffeqarfissuarmit Kalaallit Nunaata avataani raajanik suliareqqiisartumit ataasiinnarmik pigineqarnerannut pissuteqarsinnaavoq.

Raajat seernartulikkanik tunisinermi akiat allanit raajanit uutanit qalipaajakkanillu qaffasinnerugaluartoq, Kalaallit Nunaanni tunisinermi aki allanngunngilaq. Naggataatigut tunisinermi Kalaallit Nunaanni isertitaqalersitsineq 42 procentiuvoq, kiisalu kilisaatini inuttalersuineq nikingassutillu 24 procentit, aalisakkerivinni akissarsiat nikingassutillu 16 procentit aalisarnermullu akitsuutinut 2 procentit.

Soorlu siornatigut, Kalaallit Nunaanni nalinganik allisaanermik tamarmiusumik annertusaanermi aallaaviatigut periarfissat marluupput. Kalaallit Nunaata avataanut tunisineq qaffanneqarsinnaavoq, tamannalu periarfissaavoq raajat uutat qalipaajakkallu seernartuligassat immikkut pitsaassuseqarpata imaluunniit raajanik seernartuliisarneq taassumaluunniit ilaa Kalaallit Nunaannut nuunneqarpat.

## Raajat qalipaajakkat uutat - suliffeqarfissuarnut

Suliffeqarfissuarnut raajanut uutanut qalipaajakkanullu naleqarnerulersitsinermi killiffiit pingasuupput, tassa kilisaatit, raajaleriviit Danmarkimilu tunisinermi ingerlatseqatigiiffiit. Raajat Kalaallit Nunaanni raajalerivinnut sisamaasunut tulaanneqartarput ooreeraangatalu qalipaajarneqarlutillu Kalaallit Nunaannit Danmarki aqqusaarlugu atuisussamut apuunneqartarput, massumalu kingorna raajat suliarineqaqqittarput naggataatigut atuisussamut apuutinnginnerminni.

Takussutissaq 5-imi takuneqarsinnaavoq Kalaallit Nunaanni naleqarnerulersitsineq 93 procentiusoq avataanilu 7 procentiulluni. Taamatut agguaaneq naleqarnerulersitsinerup 'Raajat qalipaajarneqanngitsut suliffeqarfissuarnut'-p agguarnerata assigaa. Kalaallit Nunaata avataani taamaallaat tunisinermi ingerlatseqatigiiffinnut akitsuuteqarpoq, iluanaarutaat, assartuinissamut qerititsivinnillu attartornissaq ilanngullugit. Taakku raajat inuussutissalerinermi suliffissuaqarfinnut tunineqarnerusarput, taakkulu naggataatigut atuisumut apuutinnginneranni nalingannut annertunerulersitsisarput. Taamaattumik nalinganik allisaanermut tamarmiusumut sanilliullugu Kalaallit Nunaanni naleqarnerulersitsineq procentitigut 93 procentinik minneruvoq. Kalaallit Nunaanni ingerlatseqatigiiffiit periarfissaat tassaavoq inuussutissanut suliffeqarfissuarnut aningaasaliinissaq, tamannami Kalaallit Nunaanni naleqarnerulersitsinerup ilaanut annertusaasinnaammat. Kisianni akilersinnaassappat aningaasaliinerit amerlassusaannit amerlanerit pisariaqassapput. Inuussutissanik niuerfinnut piumasaqaatit annertupput unammeqatigeerujussuarfiullutik nikingassutikillutillu, taamaattumik ingerlatseqatigiiffiit piginnaasaqarluartariaqarput.

Takussutissiaq 5. Naleqarnerulersitsinerup agguarnera Raajat uutat qalipaajakkallu Suliffissuarnut. 2018.



Kalaallit Nunaanni naleqarnerulersitsineq 44 procentii raajarniutinut 94 procentiilu aalisakkerivinnut agguarsimapput. Naak kilisaatinut aningaasartuutit aalisakkerivinnut sanilliullugit procentinngorlugit anginerugaluartut kilisaatit nikingassutaat anneruvoq, tamannalu raajanik uutanik qalipaajakkanillu tulaassinermi akit appasinnerunerannik ersiuteqarpoq, raajat pisisartunut toqqaannartumik aalisakkerivinnit tuninissaat (tunisinermut ingerlatseqatigiiffiit aqqutigalugit) siunertaralugu Kalaallit Nunaanni suliarineqaqqittussat. Nalunaarummi (Vestergaard 2020) siullermi allaaserineqarpoq niuernerup aallartiffiani, aalisartut pisaminnik aalisakkerivinnut tunisaqaraangata, unammillernissamut atatillugu ajornartorsiuteqarsinnaasoq. Taanna niuerfimmi pissaaneq akinik apparsaasinnaavoq taamaattumillu pisap pitsaassusaanut naapertuulluanngitsumik nipeqartitsisinnaalluni.

Kalaallit Nunaanni tunisinerup akianit isertitaqalersitsineq 58 procentiuvoq, tassuunalu takuneqarsinnaavoq kilisaatini aalisakkerivinnilu kiilumut inuttalersuineq akissarsiaqartitsinerlu minillugit aningaasartuutit tamarmiusut qaffasittut.

## Raajat uutat qalipaajakkallu - pisiniarfinnut.

Taanna naleqarnerulersitsineq suliareqqiinermut attuumassuteqarpoq, soorlu Kalaallit Nunaata avataani ingerlatseqatigiiffimmi kalaallinit pigineqartumi raajanik uutanik qalipaajakkanillu poortueqqinnertut ittuulluni. Taamaattumillu naleqarnerulersitsinerup ilaa annertooq Kalaallit Nunaata avataani sunniutinut tuttarpoq. Naleqarnerulersitsinerup agguarnera takussutissiaq 6-imi takuneqarsinnaapput.

Takussutissiaq 6. Naleqarnerulersitsinerup agguarnera. Raajat uutat qalipaajakkallu Pisiniarfinnut. 2018.



Takussutissiaq 6 paasissutissanik soqutigineqartunik arlalinnik imaqarpoq. Naleqarnerulersitsinerup tamarmiusup 14 procentia Kalaallit Nunaata avataani pisarpoq, tamannalu nalitussanermit “Raajat qalipaajarneqanngitsut, pisiniarfinnut” minnerungaatsiarpoq. Tamanna naleqarnerulersitsinermi “Raajat uutat qalipaajakkallu, pisiniarfinnut” naleqarnerulersitsineq Kalaallit Nunaanni sunniutinut tuttarneranut takutitsivoq. Naleqarnerulersitsinerup tamarmiusup Kalaallit Nunaanni sinneqartoorutaa tamarmiusoq 30 procentimiippoq (kilisaatinut 16 pct. aalisakkerivinnullu 14 pct.), tamannalu Kalaallit Nunaanni naleqarnerulersitsinermi “Raajat qalipaajarneqanngitsut, pisiniarfinnut”-mi iluanaarutinit 25 procentiusumit anneruvoq.

“Raajat uutat qalipaajakkallu, suliffissuarnut” sanilliullugit isertitat amerlanerusut kilisaatinut tunnerusarput, tulaassinermi akit qaffasinnerusarmata. Allatut oqaatigalugu naleqarnerulersitsinerup naanerani tunisassiap tunineqarnerata akiata qaffasinnerusup ilaa naleqarnerulersitsinerup aallartinneranut tuttarpoq, tassa kilisaatinut, taakkumi pitsaassuseq atuisussanut tunineqaraangat akianik qaffasinnerutitsisinnaasoq tulaattarpaat. Tamanna “Raajat uutat qalipaajakkallu, suliffissuarnut” atuutinngilaq. Naleqarnerulersitsinernut “Raajat qalipaajarneqanngitsut, pisiniarfinnut” aamma “Raajat qalipaajarneqanngitsut, pisiniarfinnut” raajanit qalipaajarneqanngitsunit immikkoortinneqartariaqarpasinngillat, kilisaatilinnit tunineqaraangata.

Taamaattumik naleqarnerulersitsinerup “Raajat uutat qalipaajakkallu pisiniarfinnut” misissoqqissaarneqarnerani paasineqarpoq atuisumut tunisinermi aki qaffasissoq Kalaallit Nunaanni nalinganik allisaanermut annerulersitsisoq, taamaattumillu raajanik uutanik qalipaajakkanillu atuisunut poortueqqilluni suliareqqiinerup Kalaallit Nunaannut nuunneratigut Kalaallit Nunaanni nalinganik allisaanermut periarfissat killeqarnerullutik.

# Qalerallit

Misissuinerup immikkoortuani siullermi qaleralinnik naleqarnerulersitsinerit tullinnguuttut pingaarnerpaasorineqarput:

* Kilisaat – aalisakkamik ilivitsumik / J-cut-imillu kilisaammi tunisassiorneq - kangianut (Kina) Amerikallu avannaanut suliffissuarnut
* Kilisaat – niaqqunik aalisariummi tunisassiorneq – Kinamut suliffissuarnut.
* Kilisaat – nunami tunitsivimmut tulaassineq – Europamut nerpinnik tunisassiorneq.
* Sinerissap qanittuani – nunami tunitsivimmut tulaassineq – pisiniarfinnut – H&G‑t, Nerpiit avaleqqallu 'Japan'imi Japanip niuerfiinut tunisassiat (RG kisimi)
* Sinerissap qanittuani – nunami tunitsivimmut tulaassineq – Aalisakkanik ilivitsunik / J‑cut‑inik Kangianut (Kina) tunisassiorneq.
* Sinerissap qanittuani – Nunami tunitsivimmut tulaassineq (Halibut Greenland & Avannaa Seafood) – pisiniarfinnut suliffissuarnullu.

Royal Greenlandimit, Polar Seafoodimit, Iceberg Seafoodimit kiisalu North Atlantic Seafoodimit misissueqqissaarnissamut paasissutissanik tunniussisoqarpoq. Malunnaarsaarnissaq pissutigalugu naleqarnerulersitsinerit 'kilisaatit – niaqqunik tunisassiorneq' aamma 'sinerissap qanittuani – nunami tunitsivimmut tulaassineq – Jaapan' suliarineqarsinnaasimanngillat, suliffeqarfik ataasiinnaq paasissutissanik tunniussisimammat. Naleqarnerulersitsineq ’kilisaatit – nunami tunitsivimmut tulaassineq – nerpinnik tunisassiorneq’ suliarineqarpoq toqqaannanngitsumillu naatsorsorneqarluni, aningaasartuutit tamaasa pillugit paasissutissat pigineqanngimmata. Tamanna pillugu allassimasut tullinnguuttuni atuarneqarsinnaapput.

Taassuma saniatigut naleqarnerulersitsinerit taakku marluk, sinerissap qanittuani aalisarnerup nunamilu tunitsivimmut tulaassinerup peqataaffigisai ataatsimut suliarineqarput. Tamassumunnga pissutaasut marluupput, ilaatigut malunnaarsaarneq pissutaavoq ilaatigullu aalisariutinut aalisakkerivinnullu atatillugu kinaassusersinissamut ajornartorsiutit. Taamaattumik qalerallit pillugit misissueqqissaarneq naleqarnerulersitsinernik pingasunik imaqassaaq.

## Kilisaat – aalisakkanik ilivitsunik / niaquikkanik tunisassiorneq - suliffissuarnut

Kilisaatit pisassiissutinik Kalaallit Nunaata TAC‑anut peqataasunik aalisartut, aalisakkanik assigiinngitsunik tunisassiortarput soorlu niaquikkat, erlaviikkat, niaquikkat erlaviikkallu imaluunniit J‑cut paperullit paperoqanngitsulluunniit. Taakku tunisassiat Kalaallit Nunaanni allaniluunniit tulaanneqartarput pisisartunullu toqqaannartumik apuunneqartarlutik, taakku tassaanerusarput grossistit tunisassiortulluunniit Asiamiittut.

Takussutissiaq 7‑imi takuneqarsinnaavoq naleqarnerulersitsinerup 90 procentia Kalaallit Nunaanni pisartoq. Kalaallit Nunaanni isertitaqalersitsinerup katinnera tunisinerup akiata 75 procentigaa, tassanngalu tunisinermi akimit kilisaataatillit 27 pct. angusarpaat, sulisut 33 pct. Nunattalu Karsiata 15 pct.[[7]](#footnote-7) Isertitaqalersitsineq naleqarnerulersitsinermit “Raajat qalipaajarneqanngitsut – suliffissuarnut” 2,5 procentinik anneruvoq, tassuuna takuneqarsinnaavoq aalisarneq ingerlalluartoq. Taamaakkaluartoq naleqarnerulersitsineq ’Raajat qalipaajarneqanngitsut – suliffissuarnut’ sanilliunneqaqqissappat, Kalaallit Nunaata avataani naleqarnerulersitsineq annerulaarpoq, 1,5 pct. missaanniilluni Tassuuna takuneqarsinnaavoq qalerallit suliarineqarneranni aningaasartuutit amerlanerusartut, imaluunniit Kalaallit Nunaata avataani sinneqartoorutit annerusartut.

Takussutissaq 7. Naleqarnerulersitsinerup agguarnera. J-cut‑inik kilisaammi tunisassiorneq. 2018.



Naleqarnerulersitsinermi maani Kalaallit Nunaanni naleqarnerulersitsinerup annertusinissaa annikitsuaraannaasoq nalilerneqarpoq.

## Qaleralik – sinerissap qanittuani aalisariutit tulaataat – aalisagaq ilivitsoq / J-cut - suliffissuarnut

Maani naleqarnerulersitsinermi pisat “niaquerlugit erlaveerlugillu” aalisakkerivinnut tulaanneqartarput[[8]](#footnote-8). Aalisakkerivinnut aalisagaq tulaanneqartoq amerlanertigut ingerlaannaq qeritinneqartarpoq J-cut-inngorluguluunniit suliareqqaarneqartarluni, kingornalu qeritinneqarluni. Akooraluni tunisassiaq pillugu aalisakkerivimmi qanoq suliarineqartarnersoq paasissutissaqanngilaq. Immikkoortoq 3-mi allaaserineqareersutut, tunisassianut aningaasartuutit agguarnissaanut ajornartorsiutit aaqqissimasussaassapput, tunisassioreernermi paasissutissat pisarsiassaasimagaluarpataluunniit. Tamassuma kingunerisaanik naleqarnerulersitsineq takussutissiaq 8-mi takutinneqartoq, tunisassiamut ataasiinnarmut tunngatinneqarsinnaanngilaq. Taamaattumik kiilumut akit suleqatigiinnullu aningaasartuutit akoorilluni tunisassiap agguaqatigiissinnerattut allattorneqarput.

Takussutissaq 8. Naleqarnerulersitsinerup agguarnera. Sinerissap qanittuani aamma J-cut.inik tunisassiorneq. 2018.



Tunisinerup akianik Kalaallit Nunaanni naleqarnerulersitsineq 92,1 procentiuvoq, tamannalu naleqarnerulersitsinermit kilisaat – aalisagaq ilivitsoq/J-cut – suliffissuarnut” annerulaarpoq. Kalaallit Nunaanni naleqarnerulersitsinermut 53 procentit kilisaatinut 39 procentillu aalisakkerivinnut agguarsimapput. Aalisariutit pigisaat annerugaluartoq nikingassutaat minneruvoq, tassa 6,4 pct. aalisakkeriviillu 12,9 pct. Tamassuma nalunaarusiami siullermi niuernerup killiffia siulleq amigaataaneranik maluginiagaq uppernarsarneqarpoq, taamaattumillu tassunga atatillugu aalisariutinik aalisariutit naggataatigut sinneqartoorutikinnerusussanngorlutik. Nassuiaat alla tassaasinnaavoq aalisariutinik qaleralinniarnerup aqunneqarnera aalisarnermi angusarissaarnerulersitsisimasoq, tamannalu tamatumunnga atatillugu aningaasartuuteqarnerutitsissalluni taamaattumillu nikingassutikinnerussalluni. Matumani aalisakkeriviit aningaasaqarnerup ilaani allami anguneqarsinnaasunit annerusumik aningaasaateqarnikkut erniaqartitsisumik sinneqartooruteqartitsisumik naleqalersitsisimanersut nalilerneqarneqarnianngillat. naleqarnerulersitsinermi naleqarnerulersitsinerup agguarnera Kalaallit Nunaanni qanoq agguarneqarsimanerata kingunerisaanik tamanna paasineqarpoq.

Kalaallit Nunaat isertitaqalersitsineq tunisinermi akiata 60 procenteraa, tamannalu naleqarnerulersitsinermi “kilisaat – aalisariummi tunisassiorneq” isertitaqalersitsinermit minnerulluni. Tunisinermi aki assigiimmata, kiilumut aningaasartuutit tamarmiusut akissarsiaanngitsut inuttalersuinerunngitsullu sineriammi aalisarnermit annerupput.

Misissueqqissaarnermi allaaserineqareersutut tunisassiat suliffissuarnut pisiniarfinnullu tunineqartut pisisartunut tunisinerit agguaqatigiissillugit suliarineqarput. Taamaattumik Kalaallit Nunaanni naleqarnerulersitsinerup annerunerulersinnissaa misissorneqarsinnaassaaq, assersuutigalugu, qalerallip tulaanneqartup tulaassinermi akianik qaffanneqarsinnaavoq, tunisassiat pitsaassusaat immikkoortiterneqartarpata.

**Umiatsiaaqqat**

Umiatsiaararsorluni aalisarneq, qaleralinniarneq taakkuninngalu tulaassisarneq, aalisariutit tulaassinerata akiisa agguaqatigiissinnerat annertoqatigaat. Taamaakkaluartoq umiatsiaaqqat aningaasartuutaasa katitigaanerat aalisariutinit allaanerujussuuvoq, tassami umiatsiaaqqat kiilumut ingerlatsinermut aningaasartuutaat minnerummata, tunisinermi akia 30 procentit missaanniilluni, aalisariutinullu 44 pct. missaanniilluni[[9]](#footnote-9). aalisagaq umiatsiaaqqameersoq aalisariummeersorlu tulaanneqartoq naleqarnerulersitsinermi malinnaavigineqarsinnaasimanngilaq, taamaattumillu tunisassiat aalisakkerivinneersut pitsaassusaasa assigiinngissusaasa paasinissaat taamaattumillu tunineqarnerini akii assigiinngissinnaallutik.

Umiatsiaararsorluni aalisariutinillu aalisarneq tulaassigaangata akigititat assigiimmata, pitsaassusaat assigiittutut naatsorsuutigineqartariaqarpoq. Taamaattumik Umiatsiaararsorluni aalisariutinillu aalisarnerup kiilumut naleqalersitsinermut atatillugu assigiinngissusaat aningaasartuutaasa agguarnissaannut apeqqutaalissaaq isertitaqalersitsinerlu suminngaanneernersoq. Umiatsiaararsorluni aalisarneq isertitalersitsinera aalisariutersortunit anneruvoq, kiilumut aningaasartuutit allat minnerummata. Qaleralinniarnermi umiatsiaararsorluni aalisarnerunersoq aalisariutiniluunniit aalisarnerunersoq, naleqarnerulersitsineq Kalaallit Nunaanni avataaniluunniit agguarnera apeqqutaanngilaq.

## Qaleralik - kilisaammit aalisakkerivinnut tulaassineq – nerpik - suliffissuarnut

Naleqarnerulersitsinermut tamarmut paasissutissat tamaasa pigineqanngillat. Kalaallit Nunaata avataani naleqarnerulersitsinermut paasissutissat atorneqarsinnaasut pigineqarput. Paasissutissat umiatsiaararsortuneersut aalisariutineersullu kattussaapput tunisassianillu arlalinnik imaqarlutik, taamaattumik naleqarnerulersitsineq naatsorsoqqissaarneqarsinnaanngilaq. Taamaattumik periuseq siornatigornit allaanerussaaq, tunisassiornerup ingerlarngani immikkoortiterineqannginnera pissutissalluni, kiilumut sulineq iluanaarniarnerillu pillugit paasissutissat atorsinnaanngimmata. Kilisaatini aalisakkerivinnilu sulisunik akissarsitsitsineq nikingassullu naatsorsuinermi ilanngunneqanngillat, sulisunut akissarsititsinissamut iluanaaruteqarnissamullu naleqalersitsinermi sinneruttut takutinnissaat siunertaammat.

Nalunaarsuiffik 3-mi takuneqarsinnaavoq kilisaatini aalisakkerivinnilu sulisunut akissarsititsinissamut iluanaaruteqarnissamullu tunisinermut akip inaarutaasut sinnera 3,2 procentiinnaq sinnerussimasoq, tamannalu kilisaatinit tulaassineq tunngavigalugu aalisakkerivinni nerpinnik tunisassiorneq Kalaallit Nunaanni naleqarnerulersitsingaassanani. tunisinermi akimut inaarutaasumut atatillugu Kalaallit Nunaanni tunisassiornermi aningaasartuutit annertuallaarput, naak Kalaallit Nunaata avataani naleqarnerulersitsineq nalunaarsuiffik 3 naapertorlugu 11,8 procentimiikkaluartoq, taannalu suliffissuarnut tunisassiornerni allani tunisinermit anneruvoq.

Nerpimmik tunisinermi aki tunniunneqartoq tunisassiatut oqimaassusaanit uumanerani oqimaassusaanut naatsorsuinermi kisitsit 3,77 atorlugu naatsorsorneqaraangat, tunisinermi aki J-cut-imut kiilumut tunisinermi akip 2/3-p missaattut angitigaaq. Tamanna inerniliussaq, misissueqqissaarnerup aappa assigalugu, paasissutissat tunniunneqartut apeqqutaassapput. Taamaakkaluartoq Kalaallit Nunaanni naleqarnerulersitsinerup naleqarnerulersitsinerni allani naleqalersitsinerit angeqatigilernissaanut paasissutissat allanngorujussuarsinnaapput.

Nalunaarsuiffik 3. Naleqarnerulersitsinerup agguarnera. Kilisaat. Tunisineq Nerpik. 2018.

|  |  |
| --- | --- |
|  | Nalinganik allisaanerup agguarnera. |
| Tuninerani akia | 100% |
| Kalaallit Nunaata avataani aningaasartuutit | 4,0 % |
| Kalaallit Nunaata avataani nikingassut | 7,8 % |
| Kalaallit Nunaannit avammut tunisinermi aki | 88,2 % |
| Aalisakkeriviit aningaasartuutit | 44,2 % |
| Kilisaat aningaasartuutit | 42,5 % |
| Akissarsiassat ilaat | 3,2 % |

# Saarulliit

Saarullinnut naleqarnerulersitsinerit pingaarnerpaat nalunaarummi siullermi paasineqartut tassaapput:

* Sinerissap qanittuani – Aalisagaq ilivitsoq – nunami allami nerpinnik tunisassiorneq
* Sinerissap qanittuani – Aalisakkat tarajortikkat – Europamut pisiniarfinnut / suliffissuarnut
* Sinerissap qanittuani – Nerpiit – Europamut / Amerika Avannarlermut pisiniarfinnut / suliffissuarnut
* Sinerissap qanittuani – H&G – Europamut / Amerika Avannarlermut pisiniarfinnut / suliffissuarnut
* Kilisaatit – Nerpiit – Europamut / Amerika Avannarlermut pisiniarfinnut / suliffissuarnut
* Kilisaatit – H&G - Europamut / Kinamut pisiniarfinnut suliffissuarnullu

Nerpinnik aalisariummi tunisassianik “Kilisaatit – nerpiit” aamma nerpinnik Kalaallit Nunaanni aalisakkerivinni tunisassianik “sinerissap qanittuani – nerpiit” naleqarnerulersitsinerni mianersornissaq eqqarsaatigalugu naleqarnerulersitsinernit ukunannga naleqarnerulersitsineq takutinneqarsinnaanngilaq. Kilisaat nerpinnik tunisassiortoq ataasiinnaavoq ingerlatseqatigiiffillu ataasiinnaq aalisakkerivinni nerpinnik tunisassiorneq pillugu paasissutissanik tunniussaqarsimavoq. Taamatuttaaq qaleralinnut tunngatillugu “pisiniarfinnut” aamma “suliffissuarnut” immikkoortinneqarsinnaanngillat, paasissutissat tunniunneqartut ataatsimoortitaammata.

Tamatuma saniatigut naleqarnerulersitsineq tunisassiat ilaannut eqqoqqissaartumik naatsorsorneqarsinnaanngilaq, paasissutissat tunngaviusut tamatumunnga periarfissaqartitsinngimmata. Kilisaatit aalisakkeriviillu tunisassianut assigiinngitsunut ukiumoortumik aningaasartuutaannut paasissutissat agguataarneqarsinnaannginnerat tamatumunnga pissutaavoq, matumunnga nassuiaat immikkoortoq 3-mi takuuk. Naleqarnerulersitsinernik taakkunannga siunissami nangeqattaartunik misissueqqissaartoqarsinnaanissaanut, tunisassiorneq aningaasaqarnerlu pillugit paasissutissat, angallatit aalisakkeriviillu ullumikkut KANUAANA-mut tunniuttussaatitaasaasa saniatigut tunisassiorneq aningaasaqarnerlu tunisassiamut atassuserneqartariaqarput. Ataatsimut isigalugu naleqarnerulersitsinernut sisamanut angusat tullinnguuttumi saqqummiunneqarsinnaapput.

## Kilisaatit – H&G (niaqoqanngitsut, erlaviikkat)

Naleqarnerulersitsinermi uani avataasiorluni kilisaatit peqataasut saarullinnik (niaqoqanngitsunik erlaviikkanik), angallammi qeritinneqartartunik tunisassiortuupput, tamatumalu kingorna pisisartunut toqqaannartumik tuniniarneqartarlutik. Naleqarnerulersitsinerup agguataarsimanerata naleqarnerulersitsinerni allani agguataarsimaneq assigaa, matumani kilisaatit pisaminnik suliareqqiisarlutik kingornalu tunisassiat pisisartunut toqqaannartumik avammut tunisarlugit, takussutissiaq 9 takuuk. Naleqalersitsisarnerup agguataarsimanera imaappoq, pissutsinut Kalaallit Nunaata avataaniittunut 10 pct. missaaniippoq pissutsinullu Kalaallit Nunaanniittunut 90 pct. missaaniilluni.

Takussutissiaq 9. Naleqarnerulersitsinerup agguataarnera Kilisaat. H&G. 2018.



Kalaallit Nunaanni isertitaqalersitsineq tamarmiusoq, tassaasoq sinneqartoorutit, akissarsiat aalisarnermullu akitsuutit tunisinermi akip 57,9 pct.-eraat, taakku naleqarnerulersitsinerni allani marlunni isertitaqalersitsinernut sanilliullugit annikinnerupput, kilisaat qaleralinniut J-cutinik naleqarnerulersitsinermi 75 pct.-iulluni kilisaatersorlunilu raajanik qalerualinnik suliffissuarnut tunisassianik naleqarnerulersitsinermi 72 pct.-iulluni. Aalisarnermi sakkunut, aserfallatsaaliuinermut, uuliamut il.il. aningaasartuutit kilisaatersorluni qaleralinniarnermut raajarniarnermullu sanilliullugu kilisaatersorluni saarullinniarnermi tunisinermi akimit annertunerupput.

Qaleralinnik raajanillu tunisinermi akit saarullinnik tunisinermi akimut sanilliullugit qaffasinnerungaatsiarneri tamatumunnga ilaatigut nassuiaataasinnaagunarpoq. Kalaallit Nunaata avataani naleqarnerulersitsinerup annertussusaata 10 pct.-iunera tassuunakkut aamma nassuiarneqarsinnaavoq. Siusinnerusukkut nassuiaatit naapertorlugit sinerissap qanittuani qaleralinniarnermut saarullinniarnermullu aningaasartuutit assigiikannersuusut ilimagineqarpoq, paasissutissaatit pigineqartut qaleralinnut saarullinnullu agguataarneqarsinnaanngimmata, immikkoortoq 3 takuuk. Aalisakkanik taakkunannga aalisarnermi aningaasartuutit assigiikannernissaat naatsorsuutigisariaqarput, assigiinngissinnaanissaanut tunngavilersuisoqarsimagunanngimmat.

## Sinerissap qanittuani – H&G – pisiniarfinnut / suliffissuarnut

Naleqarnerulersitsinermi uani sinerissap qanittuani saarullinniarnermi saarulliit 'niaquikkat erlaviikkat' nunami aalisakkerivinnut tunineqartarput, tassanilu tuniniaqqitassanngorlugit qeritinneqartarput poortorneqarlutillu. Kalaallit Nunaata avataani naleqarnerulersitsineq 12,7 pct.-iuvoq Kalaallillu Nunaanni 87,3 pct.-iulluni, takussutissiaq 10 takuuk.

Takussutissiaq 10. Naleqarnerulersitsinerup agguataarnera. Sinerissap qanittuani. H&G. 2018.



Kalaallit Nunaata avataani naleqarnerulersitsineq procentinngorlugu (12,7 pct.) sinerissap qanittuani qaleralinniarnermit (8,8 pct.) aamma kilisaatersorluni saarullinniarnermit (10,6 pct.) annertuneruvoq. Kalaallit Nunaata avataani naleqassusaata annertunerusumik annertuseriartarneranut pissutaasoq nassaassaanngilaq; kisiannili tunisassiorfiit mikinerusut amerlanerusut aammalu tunisinermi ingerlatseqatigiiffiit amerlanerusut, tunisassiamut aningaasartuutinik amerlanerulersitsisut matumani pineqarput.

Kalaallit Nunaanni isertitaqalersitsineq 52 pct.-iuvoq, taanna naleqarnerulersitsinerup “kilisaat saarullik suliffissuaqarfinnut” isertitaqalersitsisarneranit annikinneruvoq. Saarullinniarnermi isertitaqalersitsineq qaleralinniarnermi qalerualinnillu raajarniarnermi isertitaqalersitsisarnermit annikinneruvoq. Sinerissap qanittuani aalisarnerup aalisakkeriviillu akornanni naleqarnerulersitsinerup agguataarnerata takutippaa, angallammit naleqarnerulersitsineq minnerusoq aalisarnermilu nikingassutaasoq aalisakkerivinnut sanilliullugu annikinnerungaatsiartoq. Tamatuma takutippaa 1) niuerfimmi siullermi unammilleqatigiinneq amigaatigineqartoq, tamannalu tunisinermi akip appariarneranik kinguneqarpoq taamaattumillu naggaterpiaani aalisariutini sinneqartoorutit annikinnerullutik aamma 2) aalisarsinnaatitaasut amerlavallaartut, taamaalillunilu aningaasartuuteqarnerulernermik sinneqartoorutillu ikinnerulernerannik kinguneqartut.

Maluginiarneqarporli sinerissap qanittuani saarullinniarnermi aalisartut Maniitsumut tulaassisartut qassusersortartullu annikitsuaqqanik aningaasartuuteqartartut, saarulliit uumatillugit aalisakkanik uumasunik assartuutinut aaneqartarmata.

## Sinerissap qanittuani – Aalisakkat tarajortikkat – Europamut pisiniarfinnut / suliffissuarnut

Naleqarnerulersitsinermi uani Kalaallit Nunaanni aalisakkerivinni aningaasartuutit annertunerupput, Kalaallit Nunaanni aalisakkanik tarajortikkanik tunisassiorneq ingerlasarmat, takussutissiaq 11 takuuk. Kalaallit Nunaanni naleqarnerulersitsineq 91,3 pct.-iuvoq appasinnerungaatsiartumillu Kalaallillu Nunaata avataani 8,7 pct.-iulluni. Tamatuma takutippaa nittarsaassinermut immikkut ittunik aningaasartuuteqanngikkaluarluni saarulliit tarajortikkat pisisartunut toqqaannartumik tunineqartartut.

Takussutissiaq 11. Naleqarnerulersitsinerup agguataarnera. Sinerissap qanittuani. Aalisakkat tarajortikkat. 2018.



Kalaallit Nunaanni isertitaqalersitsineq tunisinermi akip 58 pct.-eraa, tamatuma naleqarnerulersitsinermi “kilisaat- H&G” isertitaqalersitsineq annertoqatigaa. Aalisakkalli tarajortikkat tuniniarneqarnerini akisunerummata Kalaallit Nunaanni isertitaqalersitsineq tamarmiusoq naleqarnerulersitsinermi uani annertuneruvoq. Aalisariutini aalisakkerivinnilu nikingassutaasup agguataarnera sinerissap qanittuani naleqarnerulersitsinerni allani agguataarineq assigaa; soqutiginartorli tassaavoq nikingassutaasoq procentinngorlugu annertunerummat. Aalisariutit saarullinnik tarajortigassanik tulaassisut annertunerusumik naleqarnerulersitsinissaat tassuuna takuneqarsinnaavoq.

## Sinerissap qanittuani – aalisagaq ilivitsoq – nunami allami nerpinnik tunisassiorneq.

Naleqarnerulersitsinermi uani saarulliit tulaanneqartut Kalaallit Nunaanni aalisakkerivinni qeritinneqartarput nunanilu allani nerpinngorlugit suliareqqinneqartarlutik. Naatsorsuinerit takutippaat naleqalersitsisarnerup 43 pct.-ia Kalaallit Nunaata avataani pisartoq, Kalaallillu Nunaanni 57 pct.-iulluni, takussutissiaq 12 takuuk. Nerpiit (nioqqutissat piariikkat) kiilumut tunineranni inaarutaasumik akiat soorunami saarulliit H&G tunineranni akiinit annertunerussaaq, taamaattumillu Kalaallit Nunaanni naleqarnerulersitsineq koruuninngorlugu siuliani 43 pct.-init taaneqartunit annertunerussaaq. Kalaallit Nunaanni isertitaqalersitsineq tuninerani inaarutaasumik akip 39 pct.-erissavaa.

Kalaallit Nunaanni saarulliit nerpiinik tunisassiorneq naatsorsorneqarsimavoq. Naatsorsuinerit taakku takutippaat, Kalaallit Nunaanni naleqarnerulersitsinerup isertitaqalersitsinerullu saarullinnik naleqarnerulersitsinerni allani anguneqartartut annertoqatigigaat. Naleqarnerulersitsinermi uani misissueqqissaarneq siuliani taaneqartutut mianersornissaq eqqarsaatigalugu takutinneqarsinnaanngilaq. Aningaasaqarnermut tunngasut saarulliit nerpiinik Kalaallit Nunaanni tunisassiornermut saniatigut akornuseerpasinngillat. Nunani allani nerpinnik tunisassiornermut sanilliullugu Kalaallit Nunaanni nerpinnik tunisassiornikkut isertitaqalersitsineq annertunerungaatsiassaaq. Tunngavilersuutigineqartumi uani soorunami sulisut tunisassiassallu annertussusaat pisariaqartinneqartut pissarsiarisinnaanissaat piumasaqaataapput.

Takussutissiaq 12. Naleqarnerulersitsinerup agguataarnera. Sinerissap qanittuani. Nunani allani nerpinnik tunisassiorneq. 2018.



# Naggasiineq

Nalunaarut una nalunaarummut siullermut (Vestergaard 2020), Kalaallit Nunaanni naleqarnerulersitsinerni amerlassutsitigut misissueqqissaarnermik pingaarnertut imaqartumut atasutut isigineqassaaq. Nalunaarummi tassani naleqarnerulersitsinerni pingaarnerpaani tunisassiorneq paasineqarpoq. Aalisarnermut suliassaqarfimmi nunarsuarmi naleqarnerulersitsinerit suunersut aamma naleqalersitsinermut naleqarnerulersitsinernilu piginnittut akornanni isertitaqalersitsisarnerup agguataarneranut qanoq pingaaruteqartarnersut nassuiarneqarput. Taakku saniatigut naleqarnerulersitsinerit ingerlalluarnissaannut akilersinnaanerannullu tunngatillugu suut piumasaqaataanersut aalisarnermilu ingerlatsinermut suut atassutaanersut ersersinneqarput. Imikkoortumi siullermi misissueqqissaarnerni inerniliinerit angusallu nalunaarummi matumani uteqqinneqanngillat. Taamaattumik Kalaallit Nunaanni naleqarnerulersitsinernik misissueqqissaarneq tamakkiisoq nalunaarutit pineqartut marluk atuarnerisigut taamaallaat pissarsiarineqarsinnaavoq.

Nalunaarummut paasissutissat tunniunneqarsimapput naleqarnerulersitsinernut aqqanilinnut naleqarnerulersitsineq isertitaqalersitsinerlu naatsorsorneqarsinnaaniassammata saqqummiunneqarsinnaaniassammatalu. Naleqarnerulersitsinerit aqqanillit taakku nioqqutissanik piareeriikkanik katillugit 75.000 tonsinik tunisinermilu 3.390 mio. kr.-nik nalilinnik tunisassiaateqarput. Tunisinermi nalinga tassaavoq tunisassiap naleqarnerulersitsinernit pisisartunut Kalaallit Nunaannit tunineqarnerata nalinga. Naleqarnerulersitsinerni tamarmiusuni kalaallit Kalaallit Nunaanni naleqalersitsinerat tunisinermi nalingata 87 pct.-erivaat Kalaallillu Nunaata avataani 13 pct.-iulluni.

Nalunaarummi uani aalisakkanik kalaallit naleqarnerulersitsinerannik misissueqqissaarnerit tullinnguuttunik paasisaqarnermik inerniliinernillu kinguneqarput:

Siullertut, naleqarnerulersitsinerni naleqarnerulersitsineq isertitaqalersitsinerlu misissoqqissaarneqassappata naatsorsorneqarsinnaassappatalu aalisakkat tunisassiassat pisarineranniit piariikkatut tunineqarnissaasa tungaannut malinnaavigineqarsinnaasariaqarput. Tamanna paasissutissanik katersinissamut annertuumik piumasaqaateqarpoq. Tamatuma imaappoq kisitsisitigut paasissutissat angallatinut aalisakkerivinnullu paasissutissanik ataatsimut takutitsisut naammassanngitsut, aningaasartuutit tunisassianut ataasiakkaanut agguataarneqarsinnaannginnerannik kinguneqassammata. Aalisakkanik tunisassiassanik ataasiakkaanik taakkununngalu aningaasartuutinik malinnaaviginnissinnaasumik systemeqalersinnaanngippat, periarfissatut allatut tunisassiat akiinik aningaasartuutaanillu tunngavilimmik, ingerlaavartumillu nutarterneqarsinnaasumik systemeqartoqarsinnaavoq. Taamaalilluni naleqarnerulersitsinermi tunisassiornerup ingerlarnga tamaat malinnaaviginngikkaluarlugu naleqarnerulersitsinerni ataasiakkaani naleqarnerulersitsineq isertitaqalersitsinerlu naatsorsorneqarsinnaassapput.

Aappaattut, tunisassiat ataasiakkaat naggataatigut atuisussamut tunineqarnissaasa tungaannut naleqalersitsisut naatsorsorneqarsinnaassanngillat, ingerlatseqatigiiffiit nunanit allaneersunit pigineqartut kalaallit aalisakkanik tunisassiaannik amerlasukkaartunik pisisut tuniniaaqqittullu imaluunniit tuniniannginnerini suliarinneqqittut paasissutissanik tunniussinissamut pisussaaffeqannginnamik. Taamaattuik naleqarnerulersitsinerup ilaa, tunisassiat kalaallit suliffeqarfiutaanniikkunnaarnerisa kingorna pisartoq naatsorsorneqarsinnaanngilaq. Tamatuma kingunerisaanittaaq aalisakkanik assigiinngitsunik sisamanik tunisassiornikkut tunisassianik tamanik Kalaallit Nunaanni nunanilu allani naleqarnerulersitsinerup annertussusaa tamarmiusoq, paasissutissat maannakkut tunngavigineqarsinnaasut atorlugit naatsorsorneqarsinnaanngilaq.

Pingajuattut, Kalaallit Nunaanni suliareqqiinermik ingerlataqartartut avammullu tuniniaasartut ikittuinnaapput. Ingerlatseqatigiiffik tunisassiamik aalajangersimasumik tunisassiortartoq ataasiinnaappat, naleqarnerulersitsinerit mianersornissaq eqqarsaatigalugu tamarmik naatsorsorneqarsinnaassanngillat. Assersuutigalugu nalunaarummi naatsorsuutinik saqqummiisinnaajumalluni ingerlatseqatigiiffiit marluunissaat minnerpaamik piumasarineqarsimavoq. Saqqummiinissaq suliffeqarfiit isumaqatigiissuteqarfigereerlugit suliarineqarpoq taamaalilluni angusat suliffeqarfinnut ataasiakkaanut atassuserneqarsinnaanngillat.

Sisamaattut, misissueqqissaarneq tunisassiap akuugaanera allanngortinneqartariaqarnersoq pillugu nalilersuinermik imaqanngilaq. Misissueqqissaarnermi takuneqarsinnaavoq naleqarnerulersitsinerni ataasiakkaani tunisassiassanut tunisassiornernullu, 2018-imi misissueqqissaarnermisut isikkoqartillugit Kalaallit Nunaanni avataanilu piginnittut akornanni naleqalersitsisarnerup isertitaqalersitsisarnerullu agguataarsimanera. Taamaakkaluartoq Kalaallit Nunaanni isertitaqalertitsinerup annerusinnaanera oqariartuutigineqarpoq.

Naleqarnerulersitsinernut ataasiakkaanut tunngatillugu inerniliinerit tullinnguullugit takutinneqarput:

Tallimaattut, Kalaallit Nunaata avataani ataasiakkaartunik raajanik qalerualinnik naleqalersitsisarneq annertunerujussuuvoq Kalaallit Nunaata avataani poortoqqinneqartaramik, illuatungaatigulli suliffissuaqarfinnut tunisassiat pisisartumut toqqaannartumik tuniniarneqartarlutik. Nunani allani naleqarnerulersitsineq nunani allani taakkunani sulianut tuttarpoq, tassa imaappoq naleqarnerulersitsineq taanna Kalaallit Nunaanni tunisassiortunut akigitinneqartunut akiligassat qaffasinnerulernissaanik kinguneqarneq ajortoq.

Naleqalersitsisarnerup isertitaqalersitsisarnerullu Kalaallit nunaanni annertusarnissaannut marlunnik tunngaviusunik periarfissaqarpoq. Periarfissaq siulleq tassaavoq suliareqqiinerup assersuutigalugu raajanik qalerualinnik poortueqqittarnerup Kalaallit Nunaannut nuunneqarnissaa. Siullertulli pitsaassusaata allanngunnginnissaa piumasaqaataassaaq, tassa imaappoq tunineqarneranni akip assingata anguneqarsinnaanissaa aappaattullu suliffeqarfiit niuernikkut allannguutinut qisuariarluarsinnaanissaat. Periarfissap aappaa tassaavoq raajat qaleruallit “suliffissuarnut” aamma “pisiniarfinnut” immikkoortinnissaat, taamaalillutik kilisaatit raajanik tuniniaagaangata akinik allanngorartitsisoqarsinnaaniassammat. Matumani raajat qaleruallit “pisiniarfinnut” tunniunneqartut pitsaassusaat raajanit qaleralinnit “suliffissuaqarfinnut” tunniunneqartunit qaffasinnerunissaat, tamatumalu takuneqarsinnaanissaa piumasaqaataavoq.

Arfernattut, raajat qalipaajarneqanngitsut assigalugit raajat seernartulikkat Kalaallit Nunaanni naleqarnerulersinnissaannut marlunnik tunngaviusunik periarfissaqarpoq. Kalaallit Nunaannit tunisinermi aki qaffanneqarsinnaavoq, tamannalu periarfissaavoq, raajat uutat qalipaajakkallu seernartuligassat immikkut pitsaassuseqarsinnaappata imaluunniit raajanik seernartulikkanik tunisassiorneq tamaat ilaaluunniit Kalallit Nunaannut nuunneqarsinnaappat.

Arfineq-aappaattut, 'Raajanik uutanik qalipaajakkanillu pisiniarfinnut' naleqarnerulersitsinerup misissoqqissaarneqarnerata takutippaa, atuisumut tunisinermi aki qaffasinnerusoq Kalaallit Nunaanni nalingannik annertunerulersitsisartoq taamaalillunilu raajanik uutanik qalipaajakkanillu suliareqqiisarneq Kalaallit Nunaannut nuunneqarpat Kalaallit Nunaanni nalingannik annertusaanissamut periarfissat ikinnerussallutik.

Arfineq-pingajuattut, kilisaatersorluni “qaleralinnik suliffissuaqarfinnut tunisassianik” naleqarnerulersitsinermi naleqarnerulersitsineq isertitaqalersitsinerlu aalisariummi tunisassiornerni allani aammalu “suliffissuaqarfinnut tunisassiatut” tunisassianik tuniniaanerni allani assigiipput. Naleqarnerulersitsinermi tassani naleqarnerulersitsinerup isertitaqalersitsinerullu annertusinissaanut periarfissat amerlanngillat.

Qulingiluaattut, “Sinerissap qanittuanit qaleralinnik ilivitsunik / J-cutinik suliffissuarnut tunisassianik” naleqarnerulersitsinermi aamma “kilisaatersorluni qaleralinnik aalisariummi suliffissuaqarfinnut tunisassianik” naleqarnerulersitsinermi Kalaallit Nunaanni naleqarnerulersitsineq procentinngorlugu koruuninngorlugulu assigiipput. Naleqarnerulersitsineq aalisariutit aalisakkeriviillu akornanni avinneqartussaammat Kalaallit Nunaanni isertitaqalersitsineq tamarmiusoq appasinneruvoq (60 pct. miss.) pingaartumillu aalisariutit sinneqartoorutaat appasillutik. Aalisariutit aalisakkeriviillu akornanni agguataarineq ilaatigut niuerfimmi siullermi unammilleqatigiinnermik amigaateqarnerup kingunerigunarpaa.

Qulingattut, “Qalerallit kilisaatinit aalisakkerivinnut tulaassat nerpiinik suliffissuaqarfinnut tunisassianik” naleqarnerulersitsinermi Kalaallit Nunaanni naleqarnerulersitsineq naleqarnerulersitsinerni allani annikinnerungaatsiarnerata takussutissalernissaa periarfissaavoq. Aalisakkat natermiuunngitsut kiilumut tunisassiarineqarneranni aningaasartuutit annertunerunerat tuninerannilu akip appasinnerunera tamatumunnga pissutaapput. Naleqarnerulersitsinermi uani Kalaallit Nunaanni isertitaqalersitsineq tamarmiusoq naleqarnerulersitsinerni allani isertitaqalersitsinermut sanilliullugu appasinnerujussuuvoq annikinnerujussuullunilu.

Aqqarnattut, kilisaatersorluni saarullinniarnermi saarullinnik niaquikkanik salitanik tunisassiorfiusuni Kalaallit Nunaanni naleqarnerulersitsineq 90 pct. missaanniippoq, kilisaatersorluni aalisarnerni allani aamma taamaappoq. Isertitaqalersitsineq kilisaatersorluni qaleralinniarnermit annikinneruvoq, saarullinnik tunisinermi aki qaleralinnik tunisinermit akimit appasinnerummat.

Aqqaneq-aappaattut, saarullinnik niaquikkanik salitanik tunisassanik aalisariutersorluni saarullinniarnerni, Kalaallit Nunaata avataani naleqarnerulersitsineq naleqarnerulersitsinernit allanit annertunerulaarpoq. Kalaallit Nunaanni isertitaqalersitsineq “Kilisaatersorluni H&G-nik suliffeqarfissuarnut tunisassianik” naleqarnerulersitsinermi isertitaqalersitsinermit annikinnerulaarpoq aamma “Kilisaatersorluni qaleralinnik suliffeqarfissuarnut tunisassianik” naleqarnerulersitsinermit annikinnerulluni. Sinerissap qanittuani aalisakkeriviillu akornanni naleqalersitsisarnerup agguataarnerata takutippaa, angallammit naleqalersitsisarneq annikinnerusoq aalisarnermilu sinneqartoorutaasartut aalisakkerivinnut sanilliullugit annikinnerusoq.

Aqqaneq-pingajuattut, 'Sinerissap qanittuani aalisakkanik tarajortikkanik' naleqarnerulersitsinermi Kalaallit Nunaata avataani naleqalersitsisarneq 8,7 pct.-iuvoq, saarulliit tarajortikkat nittarsaassinermut tuniniaaniarnermullu saniatigut aningaasartuuteqarani pisisartumut toqqaannartumik tunineqartarmata. Kalaallit Nunaanni isertitaqalersitsineq tunisinermi akip 58 pct.-eraa, saarullinnik naleqarnerulersitsinerni allani isertitaqalersitsisarnerup annertoqatigaa. Tunisinermi aki qaffasinnerummat Kalaallit Nunaanni isertitaqalersitsisarneq tamarmiusoq saarullinnik naleqarnerulersitsinernit allanit annertuneruvoq.

Aqqaneq-sisamaattut, nunani allani saarulliit nerpiinik tunisassiorfiusuni naleqarnerulersitsinerni Kalaallit Nunaanni isertitaqalersitsineq naleqarnerulersitsinernit allanit aamma Kalaallit Nunaanni nerpinnik tunisassiornermi naleqarnerulersitsinermut sanilliullugu appasinnerujussuuvoq. Kalaallit Nunaanni nerpinnik tunisassiorneq annertusissagaluarpat Kalaallit Nunaata avataani nerpinnik tunisassiornermut sanilliullugu qanoq isikkoqassanersoq tamatuma takutippaa.

Naggataarutaasumik oqaaseqaat: Paasissutissat nutaajunerusut atorlugit misissueqqissaartoqassappat, misissueqqissaarnermut paasissutissanik katersinermik assinganik ajornartorsiuteqarumaartoq naatsorsuutigisariaqarpoq. Taamaattumik misissueqqissaarneq nutaavik suut misissoqqissaarneqarsinnaanersut misissoqqissaarneqarsinnaannginnersullu pillugit allannguivallaarsinnaanngilaq.

# Najoqqutat

Vestergaard, N. (2020). Kalaallit aalisakkanik tunisassiaannut naleqarnerulersitsineq pillugu misissueqqissaarneq – immikkoortoq 1. Naalakkersuisunut nalunaarusiaq.

1. Ingerlatseqatigiiffik ingerlatseqatigiiffinnit arlalinnit pigineqarpat, taava ingerlatseqatigiiffiup (-iit) piginnittup (-t) piginnittuunermut atatillugu aalajangiisuussapput. [↑](#footnote-ref-1)
2. Maani nalunaarusiami taaguutit naleqarnerulersitsineq aamma isertitaqarnissamut pilersitsineq assigiipput. [↑](#footnote-ref-2)
3. Paasissutissanik amerlanerusunik katersineq akisuvoq taamaattumillu paasissutissat amerlanerusut pitsaanerusullu iluaqutai aniingaasartuutinut naapertuunnersut minnerpaamik eqqarsaatigineqartariaqarput. Paasissutissarsiornermut aningaasartuutit ikilineqarsinnaapput paasissutissat ingerlatseqatigiiffiit nalunaarsuiffimmut allamulluunniit tunniussiffissamut nalunaarutigisariigaat pineqarpata. [↑](#footnote-ref-3)
4. Taanna aningaasartuut Kalaallit Nunaanni nalinganik allisaanertut allanneqarsimasinnaavoq. Taannali suliaq Kalaallit Nunaanniinnersoq avataaniinnersorluunniit immikkoortinneqarsinnaanngilaq. [↑](#footnote-ref-4)
5. Tamanna tunngavilersuut tamakkiisuunngissinnaavoq, kilisaatit angissutsit aallaavigalugit immikkoortiterisarmata taamaattumillu akit aamma nikittarlutik. Tassa imaappoq, tunisassiamut poortoqqitamut naleqarnerulersitsinermi kingusinnerusumi akit nikingassutaasut atassuserneqarsinnaappata Kalaallit Nunaanni nalinganik allisaaneq maani nuisinneqartumit annerussaaq. Akerlianilli taamaattoqanngippat tunngavilersuut iluatsissaaq. [↑](#footnote-ref-5)
6. Aningaasaatinut aningaasartuutittaaq annerummata, soorunami nikingassut annerussaaq. Nikingassutaasummi ilaa aningaasaatinut aningaasartuutinut akiliinissamut atorneqassaaq. [↑](#footnote-ref-6)
7. Aalisakkanut akitsuutit procentiata assigiinngissutaa 15 procentiuvoq akitsuutillu procentia 17,5 procentimiilluni, kiisalu aalisakkanut akitsuutinut inatsimmi allassimalluni avammut tunisinermi akitsuutit assigiinngitsuullutik. [↑](#footnote-ref-7)
8. Qalerallit sinerissap qanittuani aalisariutinit tulaanneqartut 99 procentii niaquerlugit erlaveerlugillu suliarineqartarput. [↑](#footnote-ref-8)
9. aningaasartuutini inuttalersuinermut aningaasartuutit ilanngutinngikkaanni. [↑](#footnote-ref-9)